Batuk kronik

Definisi

Apa itu Batuk kronik?

Batuk kronik adalah batuk yang berpanjangan sehingga lapan minggu atau lebih pada orang dewasa atau empat minggu pada kanak-kanak. Batuk kronik bukan sahaja menjengkelkan, ia juga boleh menganggu tidur dan membuatkan anda penat. Kes batuk kronik yang teruk boleh menyebabkan muntah, pening dan juga patah tulang rusuk.

Walaubagaimanapun, batuk kronik kebiasaannya akan hilang apabila punca penyebabnya dirawat.

Apakah kebarangkalian Batuk kronik?

Batuk kronik dilaporkan berlaku pada 10%-20% orang dewasa. Batuk boleh disebabkan oleh pekerjaan dan sejarah pekerjaan yang teliti sangat penting dalam proses penilaian.

Walau bagaimanapun, batuk boleh diatasi dengan mengurangkan faktor risiko anda. Rujuk doktor anda untuk maklumat lanjut.

Simptom-simptom

Apakah simptom-simptom Batuk kronik?

Batuk kronik boleh terjadi dengan pelbagai tanda dan simptom lain termasuklah:

Hidung berair

Rasa ada cecair turun pada belakang tekak anda (titis postnasal)

Selalu membersihkan tekak dan sakit tekak

Suara garau

Berdehit dan sesak nafas

Pedih ulu hati atau rasa masam pada mulut anda

Jarang-jarang sekali berlaku batuk berdarah.

Bila saya harus berjumpa doktor?

Segera berjumpa dengan doktor jika anda mengalami simptom-simptom ini.

Jika anda mempunyai sebarang tanda atau simptom yang tidak di senaraikan di atas atau ada sebarang soalan, rujuk dengan doktor anda. Tubuh setiap orang bertindak dengan cara berbeza.

Punca

Apakah punca Batuk kronik?

Anda harus tahu bahawa batuk sekali sekala itu adalah normal – ia dapat membersihkan bahan kerengsaan dan rembesan daripada paru-paru anda dan juga menghalang jangkitan. Walau bagaimanapun, batuk yang berpanjangan sehingga berminggu-minggu selalunya disebabkan oleh masalah perubatan. Dalam banyak kes, batuk melibatkan lebih daripada satu punca.

Berikut merupakan punca-punca biasa, sama ada satu atau dalam kombinasi, terlibat dalam majoriti kes batuk kronik:

Titisan postnasal

Apabila hidung atau sinus anda menghasilkan mukus berlebihan, ia akan menitis ke bawah belakang tekak anda dan mencetuskan reflek batuk. Keadaan ini juga dipanggil sindrom batuk saluran udara atas (UACS).

Asma

Asma berkaitan dengan batuk boleh datang dan pergi mengikut musim, muncul selepas jangkitan saluran atas pernafasan , atau menjadi lebih teruk apabila anda terdedah pada udara sejuk atau bahan kimia tertentu atau wangian. Ada sejenis asma (asma varian batuk), batuk merupakan simptom utama.

Penyakit refluk gastroesofageal

Dalam keadaan biasa, asid perut akan mengalir semula ke dalam tiub yang menghubungkan perut anda dengan tekak (esofagus). Kerengsaan yang berterusan ini boleh membawa kepada batuk kronik. Batuk, kemudiannya akan memburukkan lagi GERD – satu kitaran yang menyakitkan.

Jangkitan

Batuk boleh kekal lama selepas simptom lain bagi pneumonia, selsema atau jangkitan saluran atas pernafasan yang lain telah hilang. Pertusis adalah penyakit biasa tetapi sering tidak dapat dikenal pasti sebagai punca batuk kronik dalam kalangan dewasa, ia juga dikenali sebagai batuk kokol.

Ubat darah tinggi

Perencat enzim penukar angiotensin (ACE), sering disyorkan untuk tekanan darah tinggi dan kegagalan hati, juga diketahui dapat menyebabkan batuk kronik pada sesetengah individu.

Bronkitis kronik

Keradangan pada saluran udara anda dalam jangka masa yang panjang boleh menyebabkan batuk berkahak. Bronkitis kronik sering dihidapi oleh perokok atau bekas perokok. Ia adalah sebahagian daripada spektrum penyakit paru-paru berkaitan merokok dipanggil penyakit sekatan pulmonari kronik (COPD). Emfisema juga termasuk dalam terma ini, dan bronkitis kronik serta emfisema sering terjadi pada perokok atau bekas perokok yang menghidapi COPD.

Batuk kronik berlaku disebabkan oleh:

Aspirasi (makanan bagi dewasa, bendasing bagi kanak-kanak)

Bronkiektasis (saluran udara rosak)

Bronkiolitis

Fibrosis sistik

Refluk laringofarinks

Kanser paru-paru

Bronkitis eosinofilik bukan asmatik (radang saluran udara yang tidak disebabkan oleh asma)

Sarkoidosis (himpunan sel inflamatori di bahagian yang berbeza pada badan anda, kebanyakannya pada paru-paru)

Faktor-faktor Risiko

Apakah yang meningkatkan risiko saya kepada Batuk kronik?

Faktor-faktor risiko yang membawa kepada batuk kronik adalah:

Merokok:
 Merokok adalah risiko terbesar bagi batuk kronik. Ini disebabkan oleh menghidu toksin rokok secara langsung atau asap rokok sekunder (menghidu toksin rokok dalam udara).

Alahan:
 Individu yang mempunyai alahan, berisiko tinggi untuk mengalami batuk apabila terdedah pada punca alahan.

Persekitaran:
 Sesetengah tempat kerja mempunyai bahan kerengsaan dalam udara di mana seseorang boleh bernafas di dalamnya dan menyebabkan batuk. Kawasan pencemaran tinggi atau penggunaan arang untuk memasak atau memanas juga boleh meningkatkan risiko batuk anda.

Penyakit paru-paru kronik:
 Individu yang mempunyai asma, bronkiektasis (saluran udara membesar), COPD, dan pernah menghidapi jangkitan paru-paru berserta parut antara yang berisiko tinggi untuk mengalami batuk.

Jantina:
 Wanita mempunyai reflek batuk yang lebih sensitif, meningkatkan risiko mereka terhadap batuk.
“

Diagnosis dan Rawatan

Maklumat yang diberikan bukan pengganti untuk sebarang nasihat perubatan. SILA berunding dengan doktor anda untuk maklumat lanjut.

Bagaimana pesakit Batuk kronik didiagnosis?

Pemeriksaan fizikal

Doktor akan mengambil tanda utama termasuk suhu badan anda. Doktor akan memeriksa paras oksigen anda dengan melekatkan klip kecil yang tidak sakit pada jari anda, memeriksa belakang kerongkong dan telinga anda, jika perlu, serta mendengar paru-paru dan jantung anda menggunakan stetoskop dan juga melihat kaki dan kulit anda.

Ujian-ujian:

Doktor akan mungkin mensyorkan ujian tambahan, seperti:

X-ray dada: mengambil gambar dada yang cepat dan mudah

Sampel darah: bagi melihat jika badan anda sedang bertarung melawan jangkitan.

Pengimbas CT pada dada: bagi kualiti gambar dada yang lebih baik.

Sapuan kerongkong: selalunya dilakukan dengan kapas sapuan panjang.

Sampel kahak: dikumpul selepas batuk.

Spirometri: anda akan diminta untuk melepaskan nafas dengan kuat dan laju ke dalam alat plastik kecil bagi mengukur sejauh mana anda boleh melepaskan nafas udara.

Ujian cabaran metakolina: merupakan ujian pernafasan asma standard sering digunakan untuk menilai asma varian batuk.

Bagaimana pesakit Batuk kronik dirawat?

Jika anda mengambil ubat penyekat ACE, doktor akan menggantikan ubat lain yang tidak menyebabkan batuk sebagai kesan sampingan.

Ubat-ubatan yang digunakan untuk merawat batuk kronik termasuklah:

Antihistamin, glukokortikoid, dekongestan.
Ubat-ubatan ini merupakan rawatan standard bagi alahan dan titisan postnasal.

Ubat penghidu asma.
Rawatan paling efektif bagi batuk berkaitan asma adalah glukokortikoid dan bronkodilator, di mana ia dapat mengurangkan radang dan membuka saluran udara anda.

Antibiotik.
Jika jangkitan bakteria adalah punca bagi batuk kronik anda, doktor anda akan mensyorkan antibiotik.

Penghalang asid.
Apabila perubahan cara hidup tidak berjaya memulihkan refluk asid, anda akan dirawat menggunakan ubat yang menghalang penghasilan asid. Sesetengah individu memerlukan pembedahan bagi merawat keadaan ini.

Penahan batuk
. Jika punca bagi batuk anda tidak dapat dikenal pasti dan menyebabkan masalah besar kepada anda, seperti membuat anda sentiasa bangun daripada tidur, doktor anda akan mensyorkan ubat penahan batuk. Walau bagaimanapun, tiada bukti menunjukkan bahawa ubat yang dibeli tanpa prekripsi adalah efektif.

Perubahan gaya hidup & rawatan sampingan

Apakah perubahan gaya hidup dan rawatan sampingan yang boleh saya ambil untuk menangani Batuk kronik?

Kekalkan cara hidup yang sihat adalah penting terutamanya jika anda berisiko tinggi. Perkara ini termasuklah:

Berhenti merokok

Selepas anda berhenti merokok, anda akan kurang cenderung untuk mendapat selsema atau mengalami batuk kronik.

Perubahan diet

Jika anda memerlukan bantuan bagi mengubah diet, doktor boleh memberi nasihat atau merujuk anda kepada pakar diet.

Keadaan perubatan

Anda dinasihatkan supaya menjauhi mereka yang menghidapi penyakit berjangkit seperti bronkitis, bagi mengelakkan daripada bersentuhan dengan kuman. Anda harus membasuh tangan anda dengan kerap, dan tidak berkongsi alat makanan seperti sudu, tuala, atau bantal.

Sekiranya anda mempunyai sebarang pertanyaan, sila berunding dengan doktor bagi memahami rawatan terbaik untuk anda.


Nak Panjang Umur? Amalkan Makanan Jepun Ini, Banyak Kebaikannya Buat Kesihatan!

Anda biasa
makan makanan Jepun
? Apa hidangan kegemaran anda jika datang ke kedai-kedai makanan Jepun ini? Kami pasti, ada yang menggemari sushi, ramen, udon dan juga tempura. Jika anda menggemari semangkuk ramen, kami ada berita baik untuk anda di sini.

Pes miso panjangkan umur

Mengikut kajian terbaharu, individu dewasa yang biasa memakan pes miso yang dicampur di dalam sup ramen atau sushi akan menikmati usia yang lebih panjang.

Kajian tersebut menyatakan, individu yang memakan
produk daripada kacang soya
 yang difermentasi seperti miso dan natto adalah 10% kurang cenderung untuk meninggal dunia lebih awal. Penemuan ini berdasarkan kajian yang dilaksanakan terhadap diet 100,000 individu di Jepun yang dikaji selama 15 tahun.

Apakah miso dan natto?

Miso adalah sejenis pes penting dalam masakan Jepun dan biasa digunakan sebagai asas sup seperti sup miso. Ia terbuat daripada
campuran kacang soya
, bijian seperti beras atau barli, garam dan juga
koji
(sejenis kulat). Ia kemudiannya ditapai atau difermentasi selama beberapa minggu, bahkan beberapa tahun sebelum digunakan. Semakin lama ia ditapai, semakin gelap warnanya.

Natto juga adalah poduk hasilan daripada proses fermentasi kacang soya. Ia biasanya diambil sewaktu sarapan pagi dan dimakan bersama ikan, tauhu, sup miso dan juga nasi. Natto mempunyai tekstur yang agak berlainan. Kacang soya yang ditapai ini akan kelihatan berlendir dan mempunyai bau yang agak kuat. Walaupun ia kelihatan agak kurang menyelerakan, tetapi ia sebenarnya adalah sejenis makanan yang menyihatkan.

Bagaimana miso dan natto boleh memberikan kesan sebegini?

Para penyelidik menyatakan, ini mungkin kerana produk makanan ini tinggi dengan sebatian yang bermanfaat yang membantu memastikan
tahap kolesterol berada dalam keadaan yang stabil
.

Walau bagaimanapun, tidak semua produk
kacang soya
 boleh mampu memberikan kesan sebegini. Sebagai contoh, tauhu biasa tidak mempunyai kesan terhadap mortaliti seseorang individu.

Kebiasaannya, individu di Jepun akan memulakan setiap hari mereka dengan hidangan sup miso bagi memudahkan penghadaman.

Kajian libatkan 100,000 orang, 15 tahun tempoh masa

Sekumpulan penyelidik dari Pusat Kanser Negara Jepun menyiasat hubungan antara jenis-jenis produk makanan kacang soya dengan kematian daripada pelbagai sebab termasuklah kanser, penyakit kardiovaskular, penyakit pernafasan dan juga kecederaan.

Data kemudiannya dikumpulkan daripada 42,750 orang lelaki dan juga 50,165 orang wanita yang berumur antara 45 hingga 74 tahun. Peserta kajian mengisi borang soal selidik mengenai tabiat pemakanan, gaya hidup dan juga status kesihatan masing-masing.

Kematian pula dikenal pasti daripada pendaftaran kediaman dan sijil-sijil kematian berdasarkan susulan yang telah dilakukan selama hampir 15 tahun. Penyelidik kemudiannya mendapati bahawa, pengambilan kacang soya yang telah difermentasi dengan jumlah yang tinggi mempunyai kaitan dengan risiko yang lebih rendah bagi mortaliti atau kematian yang disebabkan oleh pelbagai faktor.

Jumlah pengambilan soya termasuklah produk seperti tauhu, susu soya dan okara (pulpa soya) pula tidak memberikan sebarang kesan terhadap kematian atau mortaliti. Individu yang memakan natto juga mempunyai risiko yang lebih rendah daripada
kematian akibat penyakit kardiovaskular
berbanding mereka yang tidak memakan natto.

Apakah lagi jenis makanan yang dimakan orang Jepun untuk tingkatkan jangka hayat mereka?

Ramai yang mengetahui mengenai purata jangka hayat orang-orang Jepun yang hidup lebih lama. Mereka bukan sahaja memiliki jangka hayat yang lebih panjang malah gaya hidup mereka juga adalah lebih sihat. Pakar-pakar menyimpulkan bahawa ia adalah hasil daripada beberapa jenis diet mereka yang lain. Antara jenis makanan lain yang sering dimakan oleh orang Jepun ialah:

#1. Ikan

Ikan merupakan sumber terbaik bagi
asid lemak omega-3
, yang bertanggungjawab terhadap kesihatan jantung anda. Asid lemak omega-3 ini bukan sahaja memastikan peredaran darah yang lancar, malah ia juga memberikan manfaat kepada otak, mata dan juga mengurangkan keradangan.

Ikan kaya dengan kandungan selenium yang amat penting untuk
pertahanan antioksidan dan sistem imun
. Vitamin B daripada ikan juga penting bagi membantu menyeimbangkan kimia otak kita.

#2. Rumpai laut

Bagi anda yang masih tidak tahu, rumpai laut kaya dengan kandungan mineral, termasuklah iodin, zink, magnesium, kalsium, kalium dan mineral-mineral lain. Mineral-mineral ini diperlukan untuk menyokong sistem imun tubuh, pertahanan antioksidan dan juga kesihatan jantung.

#3. Teh matcha

Matcha ialah serbuk teh hijau tradisional yang diperbuat daripada pucuk daun segar daripada pokok teh. Matcha mengandungi jenis flavanol khusus yang dipanggil sebagai catechin. Catechin membantu meningkatkan antioksidan tubuh manusia.

#4. Sayur-sayuran jeruk

Sayur-sayuran yang dijeruk
 secara tradisional adalah sumber terbaik bagi probiotik semula jadi. Ia mampu menggalakkan kesihatan sistem penghadaman, membantu pencernaan yang lebih lancar selain menyerap nutrien daripada makanan yang kita makan.

Bersederhana dalam pemakanan

Walaupun pes miso didapati mampu memberikan manfaat pada tubuh, ini tidak bermakna anda boleh mengambilnya dengan jumlah yang banyak. Disebabkan oleh faktor kehadiran garam dalam kandungan pes miso, anda perlu mengehadkan pengambilan harian pes miso ini.

Pastikan anda makan mengikut saranan Kementerian Kesihatan Malaysia melalui kaedah Pinggan Sihat Malaysia. Ia boleh membantu anda mengambil mengikut jumlah makanan yang yang disarankan agar anda tidak terkurang mahupun terlebih ambil makanan.


Tip Nak Mengandung- Kena Tahu Cara Periksa Serviks Sendiri, Ada Petuanya Kena Patuhi!

“Ibu, kita akan ke
labour room
 ya untuk memeriksa bukaan serviks anda!” Selalunya, doktor atau jururawat akan mula melontarkan ukuran – 4 cm, 6 cm, 8 cm dan kami pasti anda tidak faham mengenainya.

Cara memeriksa serviks sebenarnya senang untuk dipelajari sendiri. Ia juga penting untuk anda mengetahui perubahan posisi serviks sekitar kitaran haid.

Ini boleh membantu anda di masa depan jika merancang untuk hamil
.

Kenali serviks anda

Serviks, atau dikenali sebagai pangkal rahim ialah saluran kelahiran yang menghubungkan rahim dan faraj anda. Ia terletak di hujung rahim, sebelum faraj dan terdiri daripada otot yang kuat.

Oleh sebab ia berada di hujung rahim dan faraj anda, serviks boleh senang dirasai dengan menggunakan jari.

Struktur serviks anda boleh berubah sepanjang kitaran haid, di awal kehamilan dan juga semasa beranak.

Cara memeriksa serviks penting kerana
ia dapat membantu anda mengetahui tempoh ovulasi dan tempoh kesuburan maksimum.

Petua memeriksa serviks

Sebelum bermula, ingatlah bahawa cara memeriksa serviks memerlukan kemahiran tinggi dan pengalaman yang banyak.

Jikalau anda tidak berupaya untuk merasai serviks pada kali pertama atau kali kesepuluh sekalipun, janganlah berputus asa.

Selepas mengenal tanda-tanda, struktur dan posisi serviks percayalah ia menjadi lebih mudah untuk anda.

Sebelum memeriksa serviks, ingatlah beberapa petua seperti:

Elakkan memeriksa serviks semasa atau selepas bersenggama
. Kedudukan serviks anda berbeza dengan tahap rangsangan tanpa mengira masa kitaran haid anda.

Dalam proses pembelajaran,
keraplah memeriksa serviks anda setiap hari walaupun anda belum dalam tempoh ovulasi
. Hal ini akan membantu anda membezakan rasa dan struktur serviks semasa ovulasi atau bukan ovulasi. Selain itu, serviks lebih senang untuk dirasai ketika bukan ovulasi.

Periksa serviks anda pada masa yang sama tiap hari. Masukkanlah ia ke dalam rutin harian anda seperti selepas mandi.

Cara memeriksa serviks

Semasa anda memeriksa serviks, ingatlah bagaimana rasa serviks setiap kali dan catatkan dalam buku atau telefon bimbit anda untuk rekod sendiri.

Janganlah risau untuk melakukannya sendiri kerana anda tidak akan mencederakan diri anda.

1. Basuhlah tangan anda

Sebelum bermula, pastikan anda mencuci tangan dengan sabun terlebih dahulu. Langkah ini penting supaya anda tidak membawa kuman ke dalam organ pembiakan anda.

Sekiranya anda
menghadapi jangkitan kuman di faraj
, sila dapatkan rawatan dan tunggu sehingga sembuh sebelum memeriksa serviks anda.

Pastikan kuku sentiasa pendek untuk mengurangkan risiko jangkitan kuman.

2. Peka dan sentiasa berwaspada

Jika anda dalam tempoh bersalin dan masih mahu memeriksa serviks anda, ingatlah pemeriksaan yang terlalu kerap boleh menyebabkan jangkitan kuman, terutama sekali jika air ketumban sudah pecah.

Walaupun anda boleh memeriksa serviks, ingatlah untuk membasuh tangan terlebih dahulu, dan kurangkan pemeriksaan sendiri.

3. Berada dalam posisi yang selesa

Posisi badan anda seharusnya membolehkan anda untuk mencapai serviks anda dengan mudah.

Sebagai contoh,
posisi yang senang untuk anda lakukan pemeriksaan ialah mencangkung, duduk di mangkuk tandas
 dan meletakkan sebelah kaki di hujung tab mandi.

Berhati-hati dan cuba elakkan daripada jatuh atau mencederakan diri anda.

4. Masukkan jari ke dalam faraj anda

Jari yang sesuai untuk pemeriksaan ialah jari telunjuk atau jari tengah anda. Masukkan jari perlahan-lahan ke dalam faraj anda, menghala ke atas dan depan sehingga anda dapat merasai serviks.

Serviks anda akan berada di penghujung faraj anda, seakan-akan “pintu” untuk rahim anda.

5. Cuba mengesan serviks anda

Faraj anda mempunyai konsistensi seperti span, dan mudah memberi ruang kepada tekanan.

Berbeza dengan faraj, konsistensi serviks lebih pejal dan berbentuk bulat. Jika bukan ovulasi, konsistensinya sama seperti hujung hidung anda.

Jika anda belum berovulasi, serviks akan mudah dicapai dan dirasai. Ketika ovulasi, serviks anda akan bertukar ke posisi lebih tinggi dan lebih lembut seperti konsistensi bibir anda.

Selain itu, cuba rasai pembukaan serviks anda. Pembukaan serviks sangat kecil seperti belahan sahaja. Ia berlaku sebelum ovulasi, sebelum haid atau semasa haid.

Namun jika anda sudah beranak
atau pernah mengalami keguguran
, usah risau jika serviks anda terbuka sedikit luas.

6. Catat pemeriksaan anda

Rekodkan pemeriksaan anda dalam carta kesuburan.

Cara ini membantu anda untuk lebih memahami perubahan serviks dan mengetahui tempoh kesuburan anda.

Konklusi

Pemeriksaan serviks sendiri mudah jika sering dipraktikkan. Ia dapat membantu para ibu yang merancang untuk hamil di masa hadapan.

Lakukanlah pemeriksaan setiap hari dan
rekodkanlah untuk anda lebih mengenali sistem reproduktif anda sendiri.


Tak Jadi Nak Lepas Hajat Sebab Bilik Air Kuning & Kotor? Ini 5 Cara Mudah Bersihkannya!

Cuba bayangkan anda sudah tidak mampu tahan lagi untuk membuang air besar dan sampai sahaja di tandas, jamban tersebut sangat kuning dan kotor? Jadi, persoalannya bagaimana cara bersihkan jamban yang kuning dan kotor? Jom baca artikel ini dengan lebih lanjut!

Situasi sebegini pasti pernah terjadi kepada setiap individu terutamanya ketika mengunjungi tandas awam yang kita semua sedia maklum kondisinya!

Bagi mengelakkan mimpi ngeri ini berulang kembali kepada anda,
kebersihan tandas di rumah haruslah dijaga dengan sebaik mungkin
.

Tandas, tempat yang penuh mikroorganisma

Tandas adalah satu tempat yang wajib dikunjungi oleh individu lebih dari satu kali sehari untuk melepaskan hajat sama ada yang kecil atau besar.

Seperti mana yang kita semua sudah tahu, ia dipenuhi dengan pelbagai peralatan untuk membersihkan diri seperti jamban, tab, singki, pili dan lain-lain.

Adalah penting untuk kita juga tahu bahawa tandas merupakan tempat yang penuh dengan mikroorgasnisma seperti bakteria, kuman serta virus!

Lebih membimbangkan, ada kajian yang kata bahawa
 jamban jenis duduk boleh menyebarkan penyakit jangkitan kelamin (STD)
 seperti Trichomonas.

Ini kerana virus ini sangat mudah melekat dan tersebar pada objek yang lembap seperti pakaian, tuala mandi, berus gigi dan jamban.

Disebabkan itu, kebersihan jamban dan tandas sangat perlu dititikberatkan agar tahap kesihatan kita semua juga terus terjamin.

Bagaimana cara bersihkan jamban kuning & kotor?

Tidak dinafikan, tiada siapa yang gemar untuk membersihkan jamban dan tandas kerana ia memang sangat menggelikan lagi melecehkan.

Namun apakan daya kerana ia adalah satu-satunya cara yang boleh dibuat untuk memastikan tandas kalian kekal bersih dan wangi untuk dikunjungi.

Di sini, kami ingin kongsikan beberapa cara bersihkan jamban yang efektif dan mungkin ramai belum tahu:

#1. Cara bersihkan jamban – Gunakan cecair peluntur

Antara tip paling utama dan popular digunakan sehingga kini adalah dengan menggunakan
cecair peluntur yang boleh didapati di pasaran
.

Caranya amat mudah iaitu hanya dengan menuangkannya ke jamban, biarkannya untuk seketika dan bilaskannya dengan air atau
flush.

Namun harus diingatkan agar anda tidak menuangkannya ke permukaan jamban duduk kerana ia berisiko menghakis kulit jika terkena.

Cara bersihkan tandas #2. Cuka

Alternatif yang kalian mungkin boleh cuba guna adalah cuka
.

Caranya adalah dengan menuangkan 2 gelas cuka pada permukaan dan penutup mangkuk jamban dan biarkannya selama 2 jam.

Selepas itu, cuba sental permukaan yang kuning dan kotor itu menggunakan berus jamban dan lihat sendiri hasilnya selepas dibilas.

Cara bersihkan tandas #3. Kola

Jika tiada cuka, kalian juga mungkin boleh cuba guna kola
.

Caranya adalah dengan menuangkan 1 botol kola pada permukaan dan penutup mangkuk jamban dan biarkannya selama 1 jam.

Kemudian,
flush toilet
 dan jamban anda pasti akan kembali putih dan bersih ekoran sifat asid sitrik yang terdapat di dalam minuman ini.

#4 Gunakan serbuk penaik

Jika anda tidak mahu menggunakan cecair peluntur ekoran risiko dan bau yang sangat kuat, mungkin anda sendiri boleh cipta agen pencuci jamban semula jadi.

Cara bersihkan jamban ini adalah dengan menggunakan sebatian
serbuk penaik yang telah dicampur
 dengan cuka atau kola!

Gaulkan ia sehingga menjadi pes, kemudian sapukan ia pada permukaan dan penutup jamban selama 15 minit.

Jika anda mahu sapukannya pada tempat lain dalam tandas juga tidak jadi masalah dan bilas sahaja dengan air.

#5. Gunakan lemon & garam

Jika tidak ada serbuk penaik, cuka atau kola di rumah, ada alternatif lain yang kesannya juga adalah lebih kurang sama sahaja iaitu
 lemon dan garam
.

Cara bersihkan jamban dengan menggunakan agen pencuci tandas semula jadi ini adalah sedikit berbeza kerana ia tidak perlu digaul sehingga 2 bahan ini menjadi sebati.

Sebaliknya, anda hanya perlu taburkan garam dan jadikan lemon yang dibelah dua seakan span atau berus untuk mengelap jamban yang kuning dan kotor.

Lakukan proses ini sekurang-kurangnya 15 ke 20 minit untuk kesan yang lebih mantap!

Bagaimana pula jika terpaksa ke tandas awam?

Meskipun anda sudah menggunakan tip-tip di atas untuk membersihkan jamban dan tandas di rumah, bagaimana pula jika terpaksa ke tandas awam?

Situasi sebegini adalah tidak dapat dielakkan dan sekiranya anda terpaksa mengunjungi tandas awam kerana sudah tidak tahan lagi, ada caranya!

Pertama sekali, cuba elak daripada menggunakan jamban duduk bagi mengurangkan risiko sentuhan kulit ke permukaan jamban yang mungkin banyak mikroorganisma berbahaya.

Ini bermakna cuba cari
jamban jenis cangkung yang sebenarnya mungkin lebih bersih di samping lebih baik
 untuk pembuangan najis dan air kencing yang lebih lancar.

Sekiranya terpaksa juga menggunakan jamban duduk, bersihkan terlebih dahulu dengan menggunakan air dan
lapikkan permukaan jamban dengan menggunakan tisu
.

Akhir kata, tiada siapa yang suka jamban yang kuning dan kotor bukan?

Maka kita semua haruslah bertanggungjawab dan ambil tahu cara bersihkan jamban agar pengalaman di tandas menjadi lebih baik kelak!


Ada Orang Boleh Pengsan Selepas Senggama! Kenapa? Ini Antara 3 Punca...

Seks memang syok dan seronok
 namun mungkin boleh terjadi pelbagai komplikasi jika salah cara buatnya. Namun, tahukah anda punca pengsan selepas seks ini?

Tidak dinafikan, ia adalah sangat penting kepada pasangan suami isteri dan tanpanya maka akan hambarlah kehidupan di kamar tidur buat kalian berdua

Pun begitu, tidak semuanya akan berjalan dengan lancar sekiranya berlaku sebarang kesilapan seks ketika sedang hangat beraksi di ranjang!

Tidak kurang dengan itu, ada juga
pasangan yang terus pengsan selepas mencapai klimaks
. Kenapa?

Ayuh sama-sama kita ikuti artikel ini dengan lebih mendalam lagi untuk mengetahui jawapannya!

Baca lebih lanjut tentang Kesihatan Seksual
di sini.

Adakah pengsan semasa seks itu normal?

Tidak, bukan satu perkara yang normal sekiranya anda pitam semasa projek asmara terutamanya selepas ejakulasi.

Ini kerana seks adalah satu aktiviti yang sihat lagi bagus untuk dilakukan bagi menguatkan institusi rumah tangga.

Sebarang komplikasi yang terjadi tentu sahaja
 akan menjejaskan keintiman kalian berdua dan sesuatu perlu dilakukan dengan kadar segera.

Sebelum ia berlaku, mungkin akan timbul beberapa simptom seperti berikut:

Kepala terasa pening

Badan keluar peluh

Rasa sesak nafas

Mula hilang sedar

Simptom ini akan berlaku dengan satu persatu sehingga menyebabkan
anda pitam secara tiba-tiba
.

Persoalannya, apakah punca pengsan yang sebenar semasa persetubuhan?

Apakah punca pengsan semasa projek asmara?

Untuk pengetahuan anda, ada segelintir individu yang sengaja mencuba memengsankan diri ketika seks kerana ingin meningkatkan nafsu syahwat.

Ya, ia memang merupakan satu perbuatan gila yang mungkin boleh terjadi dengan latihan namun mendatangkan banyak mudarat yang tersendiri.

Baca lagi artikel berkaitan:

Fetish Seks Yang Pelik-Pelik, Adakah Normal Atau Tanda Gangguan Mental?

Kajian Kata Ada Banyak Sebab Individu Bersenggama, Rupa-rupanya Bukan Hanya Sekadar Tuntutan Nafsu!

Gemar Melampiaskan Nafsu Pada Patung Seks @ Robot Seks? Ini Mudaratnya!

Siapa Lebih Bernafsu Tentang Seks, Lelaki Atau Wanita? Ini Jawapan Kajian!

Perbuatan ini dinamakan sebagai
auto-erotic asphyxiation
 (AEA) yang sangat tidak sihat untuk dilakukan.

Ini kerana terdapat pelbagai kondisi kesihatan boleh berlaku akibat ini
serta juga boleh membawa maut
.

Bagaimana pula jika punca pengsan semasa
projek asmara ini tidak diketahui
?

Terdapat beberapa kondisi kesihatan yang mungkin menyebabkan perkara ini termasuklah:

Punca pitam #1. Vasovagal syncope (sinkop)

Apabila berlaku rangsangan berlebihan pada sistem saraf vagus (sistem saraf yang menghubungkan otak dengan dada dan abdomen), degupan jantung dan tekanan darah akan berkurangan secara mendadak.

Inilah yang menyebabkan
seseorang itu pitam ketika melakukan apa-apa aktiviti
 yang menerujakan seperti seks.

Kondisi ini juga mungkin boleh berlaku akibat daripada beberapa pencetus termasuklah:

Ambil minuman beralkohol

Ambil minuman berkafein

Bangun daripada posisi duduk atau baring dengan terlalu pantas

Jika ini berlaku kepada anda, usah khuatir kerana ia adalah tidak berbahaya dan penderita boleh sedar dengan sendiri setelah beberapa ketika.

Punca pengsan #2. Postural orthostatic tachycardia syndrome (POTS)

POTS adalah kondisi yang berlaku akibat terlalu sedikit darah yang dipam kembali menuju ke organ jantung lantas menyebabkan pitam.

Semasa projek asmara berlangsung, kondisi ini juga boleh terjadi ekoran suami isteri yang
mengubah posisi seks dengan terlalu cepat
.

Dalam pada itu, terdapat beberapa faktor pencetus POTS termasuklah:

Isipadu darah rendah

Degupan jantung laju

Peningkatan aktiviti sistem saraf simpatetik

Sebelum anda pengsan, akan berlaku pelbagai simptom kepada penderita seperti pening kepala, hilang konsentrasi dan tubuh badan terasa penat.

Sehingga kini, POTS yang merupakan salah satu punca pitam ini masih tiada penawar namun boleh dirawat dengan
mengamalkan gaya hidup sihat
.

#3. Punca pengsan – Degupan jantung tidak normal

Semasa aktiviti rutin seharian yang biasa, individu yang menderita degupan jantung tidak normal mungkin akan kurang terjejas.

Namun demikian, jantung mereka mungkin tidak mampu bertahan ketika melakukan
 aktiviti fizikal yang sangat aktif seperti seks
.

Ini kemudiannya akan mengakibatkan
kadar degupan jantung penderita menurun dengan mendadak
 namun saluran darah di dalam otot kekal lantas menjadi punca pitam ketika seks.

Untuk pengetahuan anda, ia adalah kondisi yang agak bahaya jika dibiarkan tanpa sebarang rawatan lanjutan.

Ini yang suami isteri perlu buat!

Berita baiknya, kesemua kondisi kesihatan yang kami sebutkan di atas ini boleh dirawat jika cepat berjumpa doktor.

Pun begitu, mencegah sudah pasti lebih baik dari mengubat bukan?

Untuk mengelakkan anda pengsan semasa senggama lagi sekali, sila lakukan perkara berikut:

Meningkatkan pengambilan garam

Menambahkan pengambilan air

Elak minuman beralkohol & berkafein

Berhenti merokok

Mengambil ubatan

Mengamalkan gaya hidup sihat


ALAMAK, Terlalu Kerap Guna Vibrator Masa 'Projek' Boleh Beri Kesan Kepada Faraj?

Alat mainan seks banyak memberi impak positif kepada kehidupan seks namun setiap perkara pasti ada pro dan kontranya bukan?

Disebabkan itu, banyak inisiatif dilakukan dalam usaha memastikan
aksi di kamar tidur lebih hangat
.

Antara usaha yang kerap digunakan oleh pasangan suami isteri adalah penggunaan ‘sex toy’ semasa bersenggama.

Untuk mendapatkan lebih banyak informasi tentang Kesihatan Seksual, anda boleh klik
di sini.

Apa itu alat mainan seks?

Sebelum pergi dengan lebih mendalam lagi, wajarlah untuk kita belajar tentang perkara ini terlebih dahulu.

Buat anda yang belum tahu, alat mainan seks atau sex toy dicipta bagi membantu pasangan suami isteri
mendapatkan hubungan kelamin
 yang lebih mengasyikkan lagi mengghairahkan.

Antara yang paling popular digunakan di serata dunia adalah
alat getaran seks atau vibrator
.

Sesuai dengan namanya, alat ini berfungsi dengan menghasilkan getaran yang boleh digunakan untuk merangsang nafsu syahwat individu.

Jangan terkejut kerana meskipun ia sering digunakan pada faraj wanita, alat getaran seks ini juga boleh digunakan pada zakar lelaki juga.

Menurut kajian yang dijalankan oleh
Indiana University
 di Amerika Syarikat, kira-kira 53% wanita dan 45% lelaki berusia 18 hingga 60 tahun menggunakannya.

Bukan itu sahaja, kajian ini juga mendapati bahawa terdapat banyak impak positif penggunaan alat getaran seks ini terhadap kesejahteraan seksual individu.

Apa manfaat alat getaran seks?

Menurut Pengarah Bersekutu Center for Sexual Health Promotion Debbt Herbenick, para doktor dan pakar terapi telah mengesahkan bahawa vibrator mampu
memberi impak positif kepada fungsi seksual
individu.

Antara impak yang diperkatakan adalah ia dipercayai mampu
meningkatkan libido serta memudahkan orgasma
 terutamanya buat kaum wanita.

Pengarah Center for Sexual Health Promotion Michael Reece pula bersetuju dan menambah bahawa ia juga bermanfaat buat kaum lelaki.

Berikut adalah huraian yang lebih lanjut mengenai impak positif vibrator menurut kajian:

Buat wanita:

Vibrator mampu meningkatkan fungsi seksual wanita seperti meningkatkan libido, memudahkan orgasma, melicinkan faraj serta
mengurangkan sakit ketika penetrasi
 dijalankan.

Dalam pada itu, kira-kira sejumlah 71.5% wanita yang menggunakan alatan getaran seks ini menyatakan tidak langsung menerima sebarang kesan sampingan.

Buat lelaki:

Vibrator mampu meningkatkan fungsi seksual lelaki seperti meningkatkan libido, melajukan klimaks serta menyelesaikan salah satu masalah yang
paling ditakuti iaitu mati pucuk
.

Pun begitu, ia bukanlah satu alternatif yang berkesan buat semua lelaki kerana pengambilan ubatan sildenafil masih diperlukan untuk merawat disfungsi erektil yang kronik.

Pakar Psikologi & Terapi Seks Kristin Zeising pula menyatakan bahawa alat ini bukan sahaja boleh digunakan semasa berasmara dengan pasangan
malah juga ketika beraksi solo (onani)
.

Ini kerana ia boleh buat kalian belajar tentang zon erotik tubuh badan masing-masing yang seterusnya akan membuat seks bersama pasangan kelak lebih mantap.

Akan tetapi, setiap perkara pasti ada pro dan kontranya bukan?

Kesan sampingan alat mainan seks vibrator

Sekiranya ia digunakan dengan tatacara penggunaan atau kekerapan yang tidak betul, maka kalian berisiko:

#1. Mendapat jangkitan penyakit kelamin (STD)

Setiap alat mainan seks termasuklah vibrator perlu digunakan secara bersih dan selamat kerana ia mampu membawa
pelbagai jangkitan penyakit kelamin
seperti:

Sifilis

Herpes

Chlamydia

Shigella

Bacterial vaginosis

#2. Mendapat jangkitan penyakit ‘air-bourne’

Bukan itu sahaja,
perkongsian
sex toy
 bersama individu
 asing akan meningkatkan risiko anda mendapat jangkitan pelbagai penyakit bawaan udara seperti:

Hepatitis B

Hepatitis C

HIV and AIDS

#3. Berlaku kerengsaan pada alat sulit

Ini berlaku akibat alahan atau trauma penggunaan
alatan seks
 secara paksa dan kerap. Disebabkan itu, sila gunakannya dengan tatacara penggunaan dan kekerapan yang betul ya?

Vibrator punca ‘dead vagina syndrome’?

Ada satu lagi kesan sampingan yang paling kerap dikaitkan dengan wanita dan penggunaan alat getaran seks iaitu
dead vagina syndrome.

Ia adalah satu kondisi yang membuat klitoris wanita hilang sensitiviti lalu
menyukarkan wanita mengalami orgasma
.

Menurut Pakar Seksologi Jill McDevitt dan Carolyn DeLucia, perkara ini adalah tidak benar kerana klitoris tidak akan hilang sensiviti dengan mudah.

Hanya faktor usia dan beberapa kondisi kesihatan lain seperti menopaus yang
mampu memberi kesan kepada klitoris
kaum Hawa.

Ternyatalah bahawa di sebalik manfaat vibrator, tersembunyi juga beberapa mudaratnya.

Maka sila guna alat mainan seks ini dengan betul untuk mengelakkan kesan sampingan.


Kanser Prostat Antara 5 Kanser Yang Kerap Menyerang Kaum Adam, Ini 4 Cara Kurangkan Risikonya

Bolehkah pemakanan mencegah kanser prostat? Ini mungkin pertanyaan yang sering kali diajukan oleh pesakit apabila didiagnosis mereka mempunyai kanser prostat.

Tiada strategi pencegahan kanser prostat yang terbukti. Tetapi anda boleh mengurangkan risiko kanser prostat dengan membuat pilihan yang sihat seperti bersenam dan makan makanan yang sihat.

Pilih pemakanan sihat

Terdapat beberapa bukti bahawa makanan sihat yang rendah lemak dan penuh dengan buah-buahan dan sayur-sayuran mungkin menyumbang kepada risiko kanser prostat yang lebih rendah, walaupun ia belum terbukti secara kukuh.

Jika anda ingin mengurangkan risiko kanser prostat, pertimbangkan untuk mencuba:

Diet rendah lemak

Makanan yang mengandungi lemak termasuk daging, kacang, minyak dan produk tenusu seperti susu dan keju.

Dalam beberapa kajian, lelaki yang mengambil jumlah lemak tinggi setiap hari berisiko meningkatkan kanser prostat. Walaupun belum ada bukti bahawa lemak yang berlebihan menyebabkan kanser prostat, mengurang jumlah pengambilan lemak setiap hari juga mempunyai manfaat lain seperti membantu mengawal berat badan dan jantung anda.

Untuk mengurangkan jumlah pengambilan lemak setiap hari, hadkan makanan berlemak atau pilih makanan jenis rendah lemak. Sebagai contoh, kurangkan jumlah lemak tambahan pada makanan semasa memasak, pilih daging yang dipotong nipis dan produk tenusu rendah atau kurang lemak.

Makan lebih banyak lemak tumbuhan berbanding lemak haiwan

Dalam kajian yang melihat pengambilan lemak dan risiko kanser prostat, lemak daripada haiwan kemungkinan besar dikaitkan dengan peningkatan risiko kanser prostat. Produk haiwan yang mengandungi lemak termasuk daging, lemak khinzir dan mentega.

Anda mungkin mempertimbangkan penggunaan lemak berasaskan tumbuhan dan bukan lemak haiwan. Sebagai contoh, memasak menggunakan minyak zaitun dan bukannya mentega. Taburkan kacang atau bijih pada salad anda dan bukannya keju.

Tingkatkan pengambilan buah-buahan dan sayur-sayuran

Buah-buahan dan sayur-sayuran kaya dengan vitamin dan nutrien yang dianggap dapat mengurangkan risiko kanser prostat, walaupun penyelidikan tidak membuktikan bahawa nutrisi tertentu dijamin untuk mengurangkan risikonya.

Makan lebih banyak buah-buahan dan sayur-sayuran juga cenderung menjadikan anda mempunyai mengurangkan pengambilan makanan lain seperti makanan tinggi lemak.

Anda mungkin mempertimbangkan untuk meningkatkan pengambilan buah-buahan dan sayur-sayuran setiap hari dengan menambah hidangan tambahan buah atau sayuran untuk setiap hidangan. Pertimbangkan untuk makan buah-buahan dan sayur-sayuran sebagai snek.

Makan ikan

Ikan berlemak seperti salmon dan tuna mengandungi asid lemak omega-3, sejenis asid lemak yang dikaitkan dengan penurunan risiko kanser prostat. Sekiranya anda tidak makan ikan, anda boleh mempertimbangkan untuk memasukkannya ke dalam diet anda.

Kurangkan pengambilan produk tenusu setiap hari

Dalam kajian, lelaki yang memakan produk susu paling banyak seperti susu, keju dan yogurt setiap hari mempunyai risiko kanser prostat. Tetapi hasil kajian telah bercampur-campur, dan risiko yang dikaitkan dengan produk tenusu dianggap kecil.

Mengekalkan berat badan yang sihat

Lelaki yang obes dengan indeks jisim badan (BMI) 30 atau lebih tinggi mungkin mempunyai risiko kanser prostat. Sekiranya anda berlebihan berat badan atau obes, cuba kurangkan berat badan. Anda boleh melakukan ini dengan mengurangkan pengambilan jumlah kalori harian dan meningkatkan jumlah senaman.

Sekiranya anda mempunyai berat badan yang sihat, cuba untuk mengekalkannya dengan bersenam dan memilih diet sihat yang kaya dengan buah-buahan, sayur-sayuran dan biji-bijian.

Bersenam

Kajian mengenai senaman dan risiko kanser prostat kebanyakannya menunjukkan bahawa lelaki yang bersenam mungkin mempunyai kurang risiko kanser prostat.

Senaman mempunyai banyak manfaat kesihatan lain dan boleh mengurangkan risiko penyakit jantung dan kanser lain. Senaman juga boleh membantu anda mengekalkan berat badan atau membantu anda menurunkan berat badan.

Sekiranya anda tidak bersenam, buat temujanji dengan doktor anda untuk memastikannya selamat anda memulakannya. Apabila anda mula bersenam, buat secara perlahan-lahan. Tambahkan aktiviti fizikal harian anda dengan meletakkan kereta anda lebih jauh dari tempat anda pergi dan cuba menggunakan tangga bukannya lif.

Tetapkan sasaran selama 30 minit senaman bagi kebanyakan hari dalam seminggu.


Sakit Kepala Sebelah Kiri? Jangan Biarkan! Ada Bahaya Tersembunyi

Pernahkah anda mengalami
 pening kepala pada skala yang tertumpu,
 contohnya sakit kepala sebelah kiri sahaja? Jika ya, anda mungkin tidak keseorangan!

Ini kerana kadangkala ia adalah tidak mustahil terjadi dan sebenarnya didalangi oleh pelbagai sebab serta faktor risiko yang sukar untuk dijangka.

Disebabkan itu, adalah penting untuk anda tahu apa, kenapa dan bagaimana sakit kepala sebelah kiri ini berlaku. Jom teruskan membaca artikel.

Adakah anda patut risau jika mengalaminya?

Untuk pengetahuan anda,
hampir kesemua orang pernah mengalami pening kepala
 tidak kira ia berlaku pada sebelah kiri, kanan atau kedua-duanya.

Ia mungkin tiba-tiba datang dan kekal buat sesuatu tempoh yang tertentu serta kesannya mungkin boleh membawa sehingga ke leher, gigi atau bahagian belakang mata.

Pun begitu, pening kepala juga biasanya akan hilang jika mengambil ubatan, mendapatkan rawatan atau sembuh dengan sendirinya selepas beberapa lama – jika ia tidak serius.

Apa yang mungkin anda patut risau adalah jika ia berlaku pada sebelah bahagian sahaja, sebagai contoh sakit kepala di sebelah kiri yang hadir dan kekal lama.

Ini kerana ia mungkin adalah indikator bahawa ada sesuatu yang tidak kena pada tubuh badan!

Apakah punca sebenar sakit kepala sebelah kiri?

Punca sebenar sakit kepala di bahagian kiri terbahagi kepada beberapa faktor risiko termasuklah:

Gaya hidup individu

Sebenarnya, sakit kepala sebelah kiri mungkin disebabkan oleh gaya hidup individu itu sendiri, seperti:

Tidak makan @ minum
: Otak anda memerlukan gula (glukosa) dari makanan atau minuman untuk berfungsi dengan optimum. Jika tidak, ia akan menyebabkan hipoglisemia dan sakit kepala adalah salah satu daripada simptomnya

Alkohol
: Kebanyakan jenis minuman keras terkandung ethanol, bahan kimia yang akan mengembangkan salur darah pada otak lantas jadi punca pening kepala

Stres
: Apabila sedang stres, tubuh badan akan mengeluarkan bahan kimia untuk melawannya namun akan menyebabkan kesan sampingan seperti pening kepala

Diet
: Ada beberapa jenis makanan dan minuman yang boleh jadi punca sakit kepala terutamanya yang mengandungi bahan memproses seperti pengawet

Tidak cukup tidur
: Insomnia boleh jadi punca sakit kepala. Selain itu, pening kepala ini juga adalah sebab anda tidak mampu untuk tidur pada waktu malam

Kondisi neurologi individu

Masalah pada sistem saraf di otak individu
 juga adalah punca sakit kepala sebelah kiri:

Occipital neuralgia
: Saraf occipital yang menghubungkan otak dengan saraf tunjang boleh terjejas lantas menyebabkan rasa sakit pada kepala

Trigeminal neuralgia
: Saraf trigeminal yang menyediakan deria rasa pada muka boleh terjejas lantas mengakibatkan rasa sakit pada muka

Giant cell arteritis
: Kondisi ini berlaku akibat keradangan salur darah pada bahagian tepi kepala lantas jadi punca sakit kepala, muka dan bahagian lain

Beberapa jenis jangkitan & alahan

Sakit kepala sebelah kiri juga biasanya adalah simptom kepada
beberapa jenis jangkitan saluran pernafasan
 seperti selesema atau flu yang disebabkan oleh virus.

Selain itu, perkara ini juga boleh terjadi angkara reaksi alergi lantas menyebabkan mukus pada sinus iaitu hingus berkumpul, tersumbat dan memberi tekanan.

Jangkitan lebih serius seperti encephalitis dan meningitis pula akan mengakibatkan pening kepala kronik selain simptom seperti demam panas, tegang leher dan sawan.

Pengambilan ubatan tertentu

Sebenarnya,
ubatan tertentu yang digunakan untuk merawat sakit kepala
 itu sendiri boleh buat keadaan jadi lebih teruk jika anda menggunakannya secara berlebihan.

Antara ubatan tertentu yang mungkin boleh menyebabkan sakit kepala di sebelah kiri adalah:

Aspirin

Acetaminophen

Ibuprofen

Naproxen

Sumatriptan

Zolmitriptan

Oxycodone

Tramadol

Hydrocodone

Ergotamine derivatives

Pemakaian topi, tudung atau sarung kepala

Jika anda kerap memakai
topi, tudung atau apa-apa sahaja jenis sarung kepala
, sila pastikan ia tidak terlalu ketat agar tidak wujud tekanan terlalu kuat padanya.

Apa yang anda perlu buat jika sakit kepala?

Perkara pertama yang perlu anda lakukan adalah berjumpa dengan doktor bagi memastikan punca sebenar sakit kepala itu tanpa mengira di mana tempatnya.

Besar kemungkinan ia mungkin berpunca daripada sebab yang telah kami nyatakan di atas tadi, namun diagnosis daripada doktor adalah sangat penting.

Ini juga bagi menentukan sama ada jenis pening kepala yang anda alami itu sama ada
 tergolong dalam kategori tekanan, migrain, kluster atau kronik
.

Kemudian, barulah ubatan dan rawatan dapat diberikan selain anda juga boleh mengamalkan beberapa tip tradisional lain bagi melegakan kesakitan pada kepala.


Mengapa Ibu Bapa Patut Mengehadkan Penggunaan Gajet Mereka

‘Bagai ketam mengajar anaknya berjalan lurus,’ barangkali itulah peribahasa yang sesuai pada setiap ibu bapa moden yang bergelut untuk mendisiplinkan anak mereka -dan juga diri mereka sendiri- daripada penggunaan gajet berlebihan dalam kehidupan seharian mereka.

Perbincangan tentang kesan penggunaan gajet yang berlebihan bukanlah sesuatu yang asing lagi. Kajian demi kajian tentang kesan pendedahan anak kecil kepada skrin teknologi seringkali menunjukkan peningkatan masalah seperti obesiti, ketagihan skrin dan masalah tingkah laku atau percakapan.

Masa yang dihabiskan dengan gajet bererti tidak dimanfaatkan untuk meneroka dunia luar atau berinteraksi dengan manusia lain, yang sangat penting bagi perkembangan si manja. Disebabkan itu, panduan daripada
American Academy of Pediatrics
 menyarankan tiada gajet dibenarkan sebelum usia dua tahun, dan perlu dihadkan kepada kurang daripada dua jam sehari untuk kanak-kanak berusia 3 hingga 18 tahun.

Tetapi kesan pendedahan skrin kepada perkembangan anak anda bukanlah semata-mata kerana pendedahan secara langsung, malah boleh berlaku disebabkan anda sendiri yang sebenarnya terleka dengan skrin gajet anda.

Kesan kelekaan ibu bapa dengan gajet

Komunikasi antara ibu bapa dan bayi, walaupun kelihatan remeh; dipenuhi bunyi tak bermakna, tatabahasa mudah, dan gaya badan berlebihan, sebenarnya merupakan interaksi penting untuk pembentukan otak bayi.

Jadi, bayangkan apabila sistem komunikasi yang penting untuk perkembangan anak anda ini diganggu dengan perhatian yang teralih kepada bunyi notifikasi telefon bimbit; dan ketidakupayaan anda menahan diri daripada menyemak mesej atau gambar dan komen di media sosial.

Dalam satu kajian untuk mengenalpasti kesan penggunaan telefon bimbit ibu bapa dengan pembelajaran bahasa anak, para ibu ditetapkan untuk mengajar anak mereka dua perkataan baru dan diberikan telefon. Kajian tersebut mendapati jika ibu diganggu dengan panggilan telefon (sebentar), kanak-kanak tersebut gagal mempelajari perkataan baharu tersebut berbanding jika mereka tidak terganggu.

Keputusan kajian tersebut bukanlah sesuatu yang asing lagi. Bayi daripada awal usia kelahiran didapati boleh memahami bahasa sosial dan terkesan dengannya. Eksperimen ‘Still Face’ yang dipopularkan oleh Dr. Ed Tronick merupakan antara eksperimen klasik dalam memahami interaksi ibu bapa dan bayi mereka.

Dalam eksperimen ini, si ibu dibiarkan berinteraksi secara normal dengan bayi, kemudian tiba-tiba berubah kepada ‘s
till face’
(muka pegun) selama 3 minit. Bayi didapati mula bertindak balas dengan mencuba untuk mendapatkan perhatian si ibu. Apabila bayi gagal mendapatkan perhatian, mereka mula menjadi tertekan dan menunjukkan emosi negatif.

Eksperimen ini menunjukkan fenomena interaksi sosial yang universal dalam semua bayi. Jadi, bayangkan kesan pengabaian emosi sewaktu anda terpegun dengan skrin telefon bimbit dan tidak menghiraukan anak anda. Bayi yang terlalu lama diabaikan akan mula mengalami ‘
withdrawal
‘ atau pengasingan dan tidak berminat untuk meneroka dan mempelajari persekitaran mereka.

Mengapa ibu bapa patut mengawal penggunaan gajet mereka

Memang benar bahawa tidak mungkin bahkan mustahil untuk ibu bapa sentiasa berinteraksi dengan anak mereka. Bahkan tidak memberikan tumpuan kepada si kecil anda membantu mereka membina ketahanan diri yang sihat dan kemampuan berdikari yang turut diperlukan untuk perkembangan mereka.

Tetapi tidak memberikan tumpuan -atau tumpuan yang selalu terganggu- secara berterusan adalah berbahaya. Bahkan ibu bapa yang kerap menggunakan gajet didapati menunjukkan tanda seperti ketagihan. Ibu bapa yang terleka dengan gajet didapati lebih cepat marah berbanding mereka yang memberi perhatian kepada anak mereka.

Ya, anda berhak untuk menyuruh anak anda bermain sendiri, atau  menguruskan perkara lain selain memberi perhatian kepada mereka. Tetapi ini tidak sama dengan mengabaikan mereka sedangkan anda ada secara fizikal di sebelah mereka.

Kebanyakan ibu bapa didapati menghabiskan masa sekitar 9 jam sehari dengan skrin telefon tanpa mereka sedari. Jika anda risau dengan masa yang anak anda habiskan dengan gajet, mungkin ini masa yang sesuai untuk anda menilai penggunaan gajet oleh diri anda sendiri.


Kuku Kaki Hitam Gara-gara Aktif Bersukan? Ini Kaedah Keringkan Darah Beku Di Bawah Kuku!

Kaki menjadi medium pertama yang melakukan kontak dengan tempat yang dikunjungi. Oleh itu, kuku jari kaki kita amat mudah terdedah dengan kecederaan, antaranya, darah beku di kuku.

Pembentukan darah beku di kuku mempunyai gelaran saintifiknya tersendiri, subungual hematoma.

Pendarahan ini boleh menyebabkan perubahan warna yang gelap, yakni kuku hitam, tekanan, dan kesakitan.

Bukan sahaja menyakitkan,
perubahan warna kuku juga tidak enak dipandang
.

Jadi, apa yang perlu dilakukan sekiranya anda alami masalah darah beku di kuku? Jom baca!

Darah beku di kuku @ subungual hematoma

Subungual hematoma adalah istilah perubatan untuk pendarahan dan lebam di bawah kuku.

Kondisi ini biasanya disebabkan oleh beberapa jenis kecederaan pada saluran darah di bawah kuku.

Sebagai contoh, saluran darah boleh pecah dan membocorkan darah ke kawasan di bawah kuku apabila kaki terlanggar pintu atau terjatuhkan objek berat ke jari kaki.

Kondisi menyakitkan ini juga boleh berlaku apabila jari kaki alami tekanan secara berulang kali apabila kaki dipakaikan kasut yang terlalu ketat.

Hal ini acap kali berlaku terutama apabila penggemar sukan memakai kasut yang tidak bersesuaian saat melakukan aktiviti sukan seperti tenis, bola sepak atau bola keranjang.

Tidak hanya terhad pada aktiviti sukan, kondisi ini turut menimpa golongan pelari dan pejalan kaki, terutama mereka yang sering berlari atau mendaki bukit.

Apabila anda memakai saiz kasut yang tidak mempunyai ruangan hadapan mencukupi,
saluran darah di bawah kuku berupaya pecah, lantas mengakibatkan kuku hitam.

Atas sebab-sebab ini, kondisi ini kadangkala digelar sebagai
runner’s toe or tennis toe.

Tanda-tanda & simptom darah beku di kuku

Subungual hematoma mudah dikenal pasti dengan penampilannya. Tanda dan simptomnya pula merangkumi:

Warna kuku kemerahan atau ungu yang berubah menjadi coklat gelap dan kemudian kehitaman.

Sakit yang berdenyut dek kerana tekanan darah yang terkumpul di bawah kuku.

Kuku terasa sakit apabila disentuh.

Rasa sakit biasanya mereda beberapa hari selepas kecederaan.

Diagnosis subungual hematoma

Berdasarkan sejarah dan ujian fizikal, kebanyakan kes subungual hematoma dengan mudah dapat didiagnosis (dan dirawat) oleh golongan profesional. Melainkan berlaku patah tulang, jadi sinar-X mungkin diperlukan.

Dalam kes yang jarang berlaku, wujud juga kondisi lain yang mungkin disalah erti sebagai subungual hematoma seperti:

Nail bed nevus
 (tahi lalat atau tanda lahir yang tumbuh dengan perlahan atau tidak sama sekali)

Pendarahan splinter (indikasi kepada psoriasis atau endokarditis)

Longitudinal melanonychia
 (jalur berpigmen)

Melanoma

Kesemua kondisi yang telah disenaraikan ini tidak menyakitkan, dan tidak seperti subungual hematoma, mereka mungkin tidak berubah atau alami perubahan secara perlahan.

Darah beku di kuku, apa cara merawatnya?

#1 Rawatan di rumah

Merawat kuku hitam
 di rumah tidak serumit seperti yang disangkakan. Ini perkara-perkara yang boleh anda lakukan:

Tinggikan kedudukan kaki yang terjejas untuk mengurangkan bengkak.

Tuamkan kompres sejuk atau balutan ais pada tempat yang terjejas.

Kompres kuku dengan pembalut yang ketat di sekelilingnya untuk mengurangkan pendarahan.

Ambil ubat
analgesics
di kaunter untuk melegakan kesakitan.

#2 Rawatan perubatan

Kadangkala, subungual hematoma mungkin tidak dapat diubati dengan rawatan di rumah. Justeru, kalian perlu mendapatkan rawatan perubatan sekiranya:

Pendarahan tidak berhenti.

Kesakitan semakin teruk.

Isi kuku rosak teruk.

Jika luka yang dialami sangat dalam atau terbentuk luka pada kulit di sekitar subungual hematoma, doktor mungkin akan perlu menjahit luka.

Mereka juga mungkin akan menjalankan sinar-X untuk memeriksa sekiranya berlaku patah tulang di jari kaki.

Bagaimana cara darah beku di kuku dikeringkan?

Prosedur untuk menyingkirkan subungual hematoma dikenali sebagai
trephination
.

Kaedah ini dilakukan menggunakan alat tajam untuk menebuk kuku. Lubang-lubang kecil boleh dihasilkan untuk mewujudkan saluran untuk darah beku keluar.

Sebelum prosedur, doktor akan menggunakan larutan antiseptik, seperti Povidone-iodin di atas kuku.

Povidone-iodin, juga dikenal sebagai iodopovidone, adalah antiseptik yang digunakan untuk membasmi kuman pada kulit sebelum dan selepas pembedahan.

Tambahan itu, anda juga mungkin akan
disuntik dengan ubat anestetik setempat.

Proses pengeringan boleh dilakukan dengan teknik-teknik di bawah:

Jarum: Jarum perubatan digunakan untuk menghasilkan lubang pada kuku

Electrocautery
: Wayar yang dipanaskan ditekan pada kuku untuk menembusi lapisan kuku

Klip kertas: Hujung klip kertas yang tajam akan dipanaskan dan ditekan pada kuku

Usai proses pengeringan, doktor akan meletakkan krim antibiotik ke atas kuku dan menutupnya dengan pembalut kecil.

Kuku yang dirawat akan tercabut beberapa minggu pasca prosedur. Kebiasaannya, kuku akan tumbuh semula dalam tempoh 8 minggu ke 6 bulan.

Namun, isi kuku yang terjejas teruk mungkin akan mengambil masa yang lebih lama.

Kuku hitam, apa akan berlaku jika tidak dirawat?

Subungual hematoma biasanya masih mampu sembuh dengan sendiri tanpa rawatan. Warna kuku yang gelap akan menghilang apabila kuku menumbuh.

Selepas beberapa bulan,
kuku yang baharu akhirnya tumbuh
 dan menggantikan kuku yang rosak atau tercabut.

Pun begitu, perlu anda tahu, kalian mungkin bakal alami kecacatan kuku yang kekal walaupun telah merujuk dan menerima rawatan daripada doktor.

Justeru, ingin penulis ingatkan para pembaca sekalian agar sentiasa berhati-hati dan sentiasa pilih kasut dengan ukuran yang bersesuaian.

Jangan kerana sayangkan duit, aspek kesihatan pula diabaikan!


7 Tanda Bahaya Anda OVERDOS VIAGRA, Ada Yang Sampai Sakit Masa Ereksi!

Jika anda pernah mengambil
viagra (turut dikenali sebagai pil biru)
 sejenis ubat mati pucuk untuk meningkatkan prestasi di ranjang, pasti anda tahu bahawa ia turut mempunyai kesan sampingan tersendiri.

Keadaan boleh menjadi lebih parah sekiranya anda mengambil amaun melebihi apa yang disarankan oleh pakar.

Viagra atau sildenafil adalah ubat mati pucuk yang boleh membantu lelaki mencapai ereksi. Ia sering dipreskripsikan kepada mereka yang didiagnosis dengan masalah mati pucuk.

Selain itu, sildenafil juga boleh digunakan untuk
merawat hipertensi pada saluran darah di peparu
 meskipun ia jarang diberikan untuk tujuan tersebut.

Ubat ini mempunyai kesan yang berbeza bagi setiap individu. Ada yang cepat merasai perubahan fisiologi kesan daripada pengambilan ubat ini dan ada yang lambat.

Keadaan tersebut menggalakkan seseorang itu untuk mengambil melebihi jumlah yang disarankan terutamanya jika mereka tidak biasa menggunakan ubat tersebut.

Baca artikel ini untuk mengetahuinya dengan lebih lanjut.

Untuk mendapatkan lebih banyak info tentang Kesihatan Lelaki, sila dapatkannya
di sini.

Makan viagra tetapi masih tidak naik. Perlu makan lagi ke?

Proses ereksi berlaku apabila
terdapat rangsangan pada saraf zakar
.

Keadaan ini menyebabkan otot pada dua struktur silinder di sekeliling penis anda mengendur dan darah mula memasuki kawasan tersebut menyebabkan proses ereksi.

Jika saraf anda tidak boleh berkomunikasi dengan otak, darah tidak akan boleh mengisi ruangan silinder tersebut.

Ini boleh menyebabkan masalah mati pucuk atau disfungsi erektil.

Pengambilan viagra boleh merehatkan dinding salur darah bagi
memberi laluan kepada aliran darah untuk membantu proses ereksi
.

Secara umumnya, ubat tersebut boleh mula berkesan dalam tempoh 30 hingga 60 minit selepas diambil.

Tetapi bagi sesetengah individu, ia mungkin hanya menunjukkan kesan selepas 2 jam.

Apa yang lebih penting lagi adalah,
viagra bukannya ubat yang boleh berfungsi dengan baik
 sekiranya anda tidak merasai rangsangan seksual.

Oleh sebab itulah masa ereksi berbeza mengikut individu. Ia akan lebih berkesan sekiranya anda lebih relaks dan selesa dengan keadaan anda ketika itu.

Jika anda tidak mengalami ereksi, jangan suka-suka ambil lagi memandangkan perbuatan tersebut boleh menyebabkan anda mengalami overdos ubat.

Apa yang anda perlu lakukan jika overdos pil biru?

Seperti ubat-ubatan yang lain, jika viagra diambil dalam kuantiti yang banyak, ia boleh menyebabkan gejala overdos.

Antaranya adalah:

Tekanan darah rendah

Pengsan

Pening kepala

Masalah penglihatan

Masalah pendengaran

Sakit perut

Sakit dada

Gejala yang dialami oleh pengguna viagra berbeza mengikut jumlah overdos ubatan tersebut.

Tahap keterukannya juga boleh berbeza, jika anda mengalami simptom teruk selepas mengambil viagra, anda dinasihatkan untuk pergi ke hospital dengan kadar segera.

Kesan viagra boleh berlarutan sehingga 2 ke 3 jam sebelum ia mula hilang.

Bergantung kepada faktor seperti metabolisme badan, dos yang diambil dan lain-lain, viagra boleh
menyebabkan kesan ereksi sehingga 5 jam
.

Jika anda sudah mencapai klimaks, ubat tersebut mungkin tidak lagi berfungsi untuk mengekalkan ereksi.

Ia berikutan badan anda tidak bersedia dan kesan ini boleh berlarutan sehingga beberapa jam atau hari.

Keadaan ini dikenali sebagai masa refraktori dan ia berbeza mengikut individu.

Apa yang anda perlu tahu berkenaan dengan viagra, walaupun ia membantu seseorang untuk mengalami ereksi, ia tidak mempengaruhi prestasi seseorang di ranjang.

Tiada kajian yang membuktikan viagra berupaya untuk
meningkatkan durasi anda untuk melakukan hubungan seks.

Berapa lama viagra akan kekal di dalam badan saya?

Sama seperti
kesan ubat mati pucuk viagra terhadap tubuh
, masa yang diambil oleh tubuh untuk memproses keluar viagra berbeza mengikut individu.

Secara amnya, ia boleh mengambil masa di antara 5 hingga 6 jam sebelum kesemua viagra boleh diproses keluar oleh badan.

Bagi mereka yang mengambil viagra pada dos tinggi, ia memerlukan masa yang lebih lama untuk keluar daripada badan.

Sebagai contoh, bagi pil biru berdos 25 mg, kesannya boleh hilang dalam tempoh beberapa jam.

Namun bagi mereka yang mengambil viagra pada dos 100 mg pula, masa yang diambil untuk ubat tersebut keluar daripada tubuh boleh jadi 4 kali ganda lebih lama.

Dalam keadaan tersebut, sekiranya anda mengalami overdos,
anda berisiko mengalami masalah priapisme
, situasi di mana ereksi berlaku secara berpanjangan tanpa rangsangan seksual.

Mereka yang mengalami masalah priapisme kebiasaannya akan berasa sakit dan rujukan kepada doktor boleh membantu melegakan kesakitan dan simptom tersebut.

Konklusi

Jika anda ingin mengambil ubat mati pucuk viagra sebelum hubungan seks, pastikan anda menuruti cara penggunaan seperti yang tertera pada produk atau kertas panduan.

Dalam situasi tertentu, mungkin anda akan
lambat mencapai ereksi terutamanya jika anda berada dalam keadaan stres
.

Elakkan daripada mengambil dos lain dalam keadaan tersebut kerana ia boleh menyebabkan anda overdos.

Kalau anda mengalami sebarang gejala overdos, pastikan anda berjumpa dengan doktor untuk tindakan selanjutnya.


AWAS! Elak Makan Ini Jika Tak Mahu Pradiabetes Bertukar Menjadi Diabetes!

Anda mungkin tidak sedar yang anda sedang berada dalam fasa pradiabetes jika terus mengambil pelbagai jenis makanan manis. Apakah contoh makanan manis yang perlu dielakkan bagi mengurangkan risiko diabetes?

Sebelum pergi lebih lanjut berkenaan contoh atau
jenis makanan manis
 yang perlu dielakkan, adalah lebih elok untuk anda mengetahui secara ringkas berkenaan pradiabetes.

Untuk mendapatkan lebih banyak info berkenaan Kencing Manis, anda boleh klik
di sini
.

Apakah yang dimaksudkan dengan fasa pradiabetes?

Pradiabetes
 adalah satu keadaan di mana seseorang individu tersebut dikesan mempunyai tahap gula darah yang tinggi, tetapi tidak berada dalam julat yang boleh diklasifikasikan sebagai menghidap diabetes.

Oleh itu, bagi mereka yang dikesan berada dalam fasa pradiabetes, masih ada masa lagi untuk mereka mengawal diri daripada terus mendapat diabetes.

Contoh makanan manis yang tidak digalakkan untuk diambil

Bagi mengelak daripada anda terus mengalami pradiabetes dan meningkat naik ke
fasa diabetes
, ada beberapa perkara yang perlu diberikan perhatian sewajarnya dalam aspek pemakanan.

Berikut adalah beberapa jenis makanan dan juga contoh makanan manis yang perlu dielakkan.

#1. Contoh makanan manis: Minuman bergula

Minuman bergula adalah salah satu contoh jenis makanan manis utama yang perlu anda elakkan dengan kadar segera.

Memandangkan minuman bergula tidak mengandungi sebarang kandungan protein dan juga lemak, maka gula darah anda akan meningkat naik dengan pantas.

Selain itu, anda juga perlu mengelakkan beberapa jenis minuman lain yang berpotensi menaikkan paras gula darah anda seperti teh manis, jus buah-buahan, kopi dan juga
minuman beralkohol
.

#2. Jangan ambil jenis makanan manis dengan gula tambahan

Selain minuman bergula, anda juga perlu mengelakkan diri daripada mengambil jenis makanan manis yang mempunyai kandungan gula tambahan.

Antara contoh makanan manis tersebut adalah seperti jem buah-buahan, jeli, sirap, madu, gula-gula dan juga kek.

#3. Kurangkan pengambilan makanan berkanji

Untuk mengurangkan risiko anda mendapat diabetes, cuba kecilkan saiz hidangan bagi makanan berkanji yang anda ambil setiap hari.

Ini termasuklah nasi putih
, roti putih, makanan yang diperbuat daripada gandum dan juga pasta.

Baca juga:

Ada Pradiabetes? Buat 3 Langkah Ini Untuk Ubah Sebelum Terlambat

Bukan Jenis 2 Sahaja, Pradiabetes Juga Boleh Membawa Kepada Diabetes Jenis 1?

Pengganti contoh makanan manis di atas

Jangan risau, masih ada beberapa jenis pilihan lain yang boleh anda gantikan bagi jenis-jenis makanan seperti yang dinyatakan di atas. Antaranya ialah:

#1. Pengambilan makanan berasaskan bijirin penuh

Makanan yang berasaskan bijirin penuh adalah lebih baik berbanding bijirin yang telah diproses kerana kandungan GI (indeks glisemik) yang lebih rendah.

Jika sebelum ini anda mengambil nasi putih sewaktu makan tengah hari, cuba gantikannya dengan
nasi perang
.

Gantikan juga bijirin sarapan pagi yang tinggi gula dan lemak trans dengan pilihan bijirin yang diperbuat daripada bijirin penuh.

Begitu juga dengan roti,
gantikan roti putih
 dengan pilihan roti bijirin penuh yang lebih berkhasiat.

#2. Kurangkan pengambilan makanan berkarbohidrat

Jika sebelum ini anda mengambil sepinggan penuh nasi, cuba kurangkan sedikit demi sedikit saiz hidangan nasi anda.

Untuk lebih memudahkan anggaran, ikuti panduan Pinggan Sihat Malaysia di mana kita mengguna pakai konsep ‘
suku suku separuh
’.

Suku pertama pinggan diisi dengan sumber
karbohidrat seperti nasi
.

S
uku kedua pinggan pula diisi dengan sumber protein seperti ikan atau ayam tanpa lemak.

Manakala separuh pinggan diisi dengan sumber vitamin seperti sayur-sayuran dan buah-buahan.

#3. Gantikan snek manis dengan snek yang lebih berkhasiat dan kurang gula

Jika anda kerap mengambil aiskrim sebagai snek sebelum ini, cuba gantikan dengan pilihan aiskrim yang
diperbuat daripada yogurt
 dan juga buah-buahan tanpa tambahan gula.

Selain itu, anda juga boleh mengambil sumber buah-buahan bagi menggantikan jenis snek lain yang tidak sihat.

Perlu diingat, walaupun manis buah-buahan adalah gula semula jadi, tidak bermakna anda boleh mengambilnya dengan kuantiti yang melampau.

Anda masih perlu mengehadkan pengambilan buah-buahan bagi
mengawal paras gula darah
 anda.

#4. Ambil sumber protein sihat

Protein bertindak mengurangkan kadar karbohidrat yang memasuki aliran darah anda, yang kemudiannya menjadikan paras gula lebih terkawal.

Oleh sebab itu, anda disarankan untuk mengambil
hidangan protein
 dalam setiap makanan anda.

Sumber protein sihat yang dicadangkan untuk diambil adalah seperti telur, daging tanpa lemak, ikan, kekacang, tauhu dan juga ayam tanpa lemak.

Elakkan contoh makanan manis di atas sekiranya boleh!

Walaupun anda mungkin perlu mengurangkan pengambilan jenis makanan manis jika mengalami pradiabetes, tapi anda masih boleh mendapatkan pengganti kepada makanan tersebut.

Makanan manis seperti
buah-buahan
 juga perlulah dikawal pengambilannya kerana ia masih mempunyai kandungan gula.

Oleh itu, dalam apa jua keadaan, sebolehnya cubalah untuk elakkan pengambilan makanan manis di atas.

Pradiabetes boleh bertukar menjadi diabetes jika pemakanan anda tidak dikawal dan diberi perhatian dengan baik.


Asam Jawa, Bagus Untuk Kesihatan Dan Kecantikan

Anda pasti pernah terdengar atau terbaca mengenai asam jawa bagus untuk tubuh badan kita terutamanya buat kesihatan oral dan kecantikan kulit. Pun begitu, mungkin ramai lagi yang belum tahu mengenai manfaatnya yang lain buat kita. Sila ikuti artikel ini untuk mengetahui mengenainya dengan lebih lanjut.

Apa itu asam jawa?

Asam jawa atau turut dikenali sebagai celagi adalah sejenis tumbuhan saka malar hijau yang menghasilkan buah asam. Menurut kajian sejarah, antara penemuan terawalnya adalah di Senegal, Afrika. Buktinya, ibu negeri Senegal diberi nama
Dakar
 yang membawa maksud ‘pokok asam jawa’ dalam bahasa tempatan. Bukan setakat di situ sahaja, pokok ini juga mula tersebar dan terkenal di wilayah Afrika sehingga menjadikannya antara tumbuhan semula jadi yang tumbuh meliar di benua itu.

Pokok asam jawa ini mula diperkenalkan ke negara-negara Asia melalui pedagang-pedagang Arab yang singgah ke Asia Tenggara untuk berniaga sambil menyebarkan fahaman agama Islam. India pula adalah negara yang banyak pengeluaran pokok ini sehingga menjadikannya kawasan tanaman dan ladang yang paling luas di dunia.

Buktinya, hampir sebanyak 250,000 metrik tan asam jawa dihasilkan setiap tahun di seluruh dunia dan 65 peratus daripadanya adalah hasil tanaman daripada India. Ia juga digunakan untuk pelbagai kegunaan di seluruh dunia. Hampir 3,000 metrik tan daripada pembuatannya telah dieksport ke pelbagai negara di benua Eropah dan Amerika.

Kini, ia tanaman ini mula tersebar luas ke serata dunia termasuklah di negara kita. Di Malaysia, ia ditanam sebagai pokok tanaman dan juga boleh dijadikan pokok hiasan. Ia sangat terkenal sebagai sejenis ramuan masakan dalam kalangan masyarakat kita terutamanya yang berbangsa Melayu. Kebiasaannya, ia akan dibuang hampasnya, dilarutkan ke dalam air dan hanya airnya sahaja yang akan digunakan dalam masakan.

Selain itu, tumbuhan ini juga boleh dimakan begitu sahaja ataupun ditambah dengan gula untuk dibuat minuman. Pucuk muda mentah atau yang telah dicelur boleh dimakan dengan cencaluk, budu, sambal belacan atau pelbagai lagi pencecah lain bersama dengan nasi. Buahnya pula yang dikupas kulit dan ditumbuk kasar atau dicarik kecil dan dicampurkan dengan sambal belacan, amat sesuai dan sedap dimakan dengan nasi. Rasa buahnya adalah masam bercampur manis manakala daunnya pula sedikit kelat.

Ia juga biasa digunakan untuk menjadi ubat tradisional bagi merawat sakit tekak dan juga batuk. Buktinya, ramai selebriti terutamanya penyanyi mengamalkan minum air asam jawa untuk menjaga suara mereka. Jadi, ternyatalah ia sangat bagus untuk kesihatan oral anda.

Pelbagai nama lain asam jawa

Untuk pengetahuan anda, tanaman ini mempunyai pelbagai gelaran dan nama tempatannya masing-masing. Berikut adalah nama-namanya yang berbeza mengikut negara:

Inggeris
: sweet tamarind, tamarind

India
: anbli, ambli, chinh, imalii, tamarulhindi

Cina
: da ma lin, loa wang zi

Thailand
: bakham somkham

Vietnam
: me chua

Filipina
: sempodok

Jepun
: tamarindo

Laos
: khaam, kok mak kham

Manakala di Malaysia pula, masyarakat kita terutamanya yang berbangsa Melayu turut mengenalinya sebagai asam, asam kemal, asam kuning atau celagi. Ia sangat sesuai untuk kegunaan masakan harian bagi masyarakat kita.

Dalam erti kata yang lain, pokok asam jawa sebenarnya merupakan tumbuhan anugerah Tuhan yang mempunyai pelbagai kegunaan. Walaupun buahnya merupakan komponen utama yang penting untuk kesihatan kita, komponen lain juga sebenarnya tidak boleh diabaikan. Banyak kajian menunjukkan bahawa penggunaan tumbuhan ini boleh dioptimumkan sebaik yang mungkin.

Malaysia ketika ini mengimport lebih kurang 60 hingga 80 peratus asam jawa dari luar negara terutamanya dari negara India kerana pengeluaran tempatan adalah sangat kurang. Sebenarnya, pokok tumbuhan ini adalah sangat mudah dan cepat untuk dibiakkan. Ia mampu membiak secara tampang atau penyebaran biji benih. Ia memang tahan lama disimpan dan sangat mudah bercambah.

Jika ditanam secara tampang, ia akan berbuah selepas 3 hingga 5 tahun ditanam. Jika ia ditanam secara biji benih pula, ia akan berbuah selepas 6 hingga 8 tahun. Menurut kajian di negara pengeluar asam jawa terbesar di dunia iaitu India, buahnys yang masak biasanya akan dibiarkan di atas pokok sehinggalah kandungan airnya berkurangan sehingga 20 peratus. Selain itu, pokoknya yang matang juga boleh menghasilkan sekurang-kurangnya 150 hingga 200 kg buah pada masa setahun.

Sebelum dipetik, dahannya akan digoncang terlebih dahulu untuk tujuan membiarkan buahnya yang telah masak secara semula jadi gugur dan dikutip di tanah. Untuk tujuan pasaran segar pula, buahnya akan dipetik dengan menggunting tangkainya supaya ia tidak mudah rosak.

Fakta menarik mengenai asam jawa

Asam jawa adalah sejenis tumbuhan daripada keluarga
 fabaceae
 yang berasal daripada Afrika

Genusnya adalah
monotypic taxon
dan hanya mempunyai satu spesies sahaja

Nama Inggerisnya iaitu
tamarind
adalah berasal daripada perkataan Arab iaitu
tamar hindi
yang bermaksud ‘kurma India’

Di Jepun, Colombia, Mexico, Peru, Puerto Rico, Venezuela, Itali, Sepanyol dan Republik Dominikan, ia dikenali sebagai tamarindo

Ia tumbuh dengan liar di negara Afrika seperti Sudan, Cameroon, Nigeria dan Tanzania

Di Tanah Arab, ia tumbuh dengan liar di Oman terutamanya Dhofar

India adalah negara pengeluar asam jawa terbesar di dunia

Asam jawa adalah pokok yang tumbuh sederhana dan boleh hidup lama yang mampu mencapai tinggi sehingga 12 ke 18 meter atau 39 ke 59 kaki

Daun pokok ini berwarna hijau cerah, berbentuk bujur, berurat daun selari dan kurang daripada 5 cm atau 2 inci

Bunganya adalah berukuran lebih kurang 2.5 cm atau 1 inci, lebar, lima kelpak dan berwarna seakan kemerahan dan keorenan

Hampasnya yang telah matang boleh dimakan dan memiliki tekstur yang berair dan berjus

Di Asia Tenggara, asam jawa digunakan untuk dijadikan sebagai lapik untuk diletakkan di dahi individu yang mengalami demam

Ia mungkin akan mendatangkan kesan kepada perut kerana ia tinggi kandungan asid
malic
,
 tartaric
 dan
potassium bitartrate

Di rumah atau di kuil, terutamanya bagi penginap agama Buddha, hampasnya digunakan untuk membersihkan patung berhala

Kayu pada pokoknya boleh dibuat perabot atau pelbagai lagi objek kayu-kayuan

Di beberapa negara Asia, ia digunakan sebagai spesies bonsai

Bahagian-bahagian padanya dikenali untuk pelbagai manfaatnya yang unik

Khasiat asam jawa untuk kesihatan

Tumbuhan ini yang kaya dengan vitamin, antioksidan dan mineral adalah sangat bagus untuk kesihatan dan kecantikan individu. Berikut merupakan antara manfaat-manfaat asam jawa untuk kesihatan:

#1. Membantu meningkatkan sistem imunisasi tubuh badan

Untuk pengetahuan anda, tumbuhan ini mengandungi antioksidan yang dapat membantu meningkatkan sistem imunisasi kita. Disebabkan itu, pengambilannya sangat membantu untuk melindungi kita dari pelbagai jenis penyakit seperti demam, selesema, batuk dan jangkitan virus yang lain-lain.

#2. Membantu menurunkan berat badan

Tumbuhan ini juga sebenarnya mampu membantu meningkatkan tahap metabolisma tubuh badan kita. Oleh itu, pengambilannya dapat membantu individu yang sedang berusaha untuk menurunkan berat badan. Ia mengandungi asid sitrik yang membantu mengurangkan pembentukan lemak dalam tubuh badan. Dalam pada itu juga, pengambilannya juga dapat membantu merangsang produksi enzim-enzim yang dapat mengurangkan penyimpanan lemak di dalam tubuh badan.

#3. Membantu mengurangkan pembengkakan

Tumbuhan ini sangat bagus untuk membantu mengurangkan pembengkakan pada sendi dan otot serta mampu membantu meningkatkan aliran pada darah. Oleh itu, pengambilannya secara rutin juga dapat membantu mengurangkan masalah refluks asam dalam tubuh badan kita.

#4. Membantu mengatasi masalah pencernaan

Tumbuhan ini mengandungi sifat diuretik ringan yang membantu mengatasi masalah pencernaan. Sekiranya anda kerap mengalami sembelit, kekembungan dan kekejangan perut, maka apa kata anda cuba mengambilnya sebagai makanan atau minuman pada setiap pagi. Ini pasti dapat membantu anda untuk membuatkan usus anda menjadi lebih sihat,

Khasiat asam jawa untuk kecantikan

Selain untuk kesihatan, asam jawa juga adalah sangat baik untuk kecantikan individu terutamanya kecantikan kulit. Berikut merupakan antara manfaat-manfaat asam jawa untuk kesihatan:

#1. Mencerahkan kulit

Caranya adalah mudah sahaja, cuba rendam beberapa asam dalam air panas sehingga ia mula berubah menjadi ekstrak. Kemudian, campurkan serbuk kunyit dan sapukan pada kulit wajah atau mana-mana bahagian kulit anda. Tunggu sehingga 10 minit dan bilas bahagian kulit tersebut sehingga bersih. Ulang cara ini sekurang-kurangnya 2 kali seminggu untuk mendapatkan kesan yang lebih maksimum.

#2. Memutihkan kulit

Ya, putih itu tidak bermaksud cantik manakala hitam pula tidak bermaksud buruk. Pun begitu, jika anda mahu kulit yang lebih putih, tidak salah jika anda mencubanya, bukan? Apa yang anda boleh lakukan adalah campurkan madu dan lemon dalam ekstrak asam dan kemudian jadikannya sebagai jus. Selepas itu, sapukan pada kulit dan bilas selepas 10 minit. Jika anda konsisten melakukannya, kulit anda mungkin akan terlihat lebih putih daripada sebelumnya.

#3. Merawat bahagian kulit yang gelap

Ini adalah masalah yang sering dialami oleh ramai individu terutamanya yang berbadan sedikit gempal. Sekiranya anda memiliki kulit yang gelap di sekitar leher, ketiak, punggung, bawah paha atau mana-mana bahagian kulit sekalipun, cuba gunakan cara ini. Campurkan air mawar dan madu dalam ekstrak asam. Kemudian, sapukan ia pada bahagian kulit yang gelap dan bilas dengan air selepas 15 minit. Anda pasti akan terkejut dengan hasilnya selepas melakukannya beberapa kali.

#4. Menghilangkan selulit

Selulit memang terkenal dengan sifatnya yang degil. Hakikatnya, ia memang sangat sukar untuk dihilangkan. Jadi, apa kata anda cuba cara yang ini pula. Ambil beberapa ekstrak asam, tambahkan sedikit lemon, gula dan serbuk penaik di dalamnya. Kemudian, gosok kulit yang mengalami selulit itu dengan sikat yang telah dicelupkan ke dalam campuran ini. Lakukannya beberapa kali dalam seminggu untuk mendapatkan kesan yang lebih memuaskan.

#5. Mengelupaskan sel-sel kulit mati

Asam mengandungi asid alfa hidroksi yang merupakan bahan yang bagus untuk mengelupaskan sel-sel kulit mati. Ini disebabkan oleh asam memiliki kemampuan semula jadi untuk menghilangkan kotoran yang terjebak di dalam pori-pori kulit. Caranya, ambil beberapa ektrak asam dan satu sudu garam. Kemudian, gaulkannya dengan rata dan sapukan perlahan-lahan pada kulit anda dengan menggunakan jari. Selepas beberapa minit membiarkannya, bilas dengan air bersih. Anda pasti akan berpuas hati apabila semua sel kulit mati akan hilang daripada kulit anda.

#6. Mengelakkan masalah rambut gugur

Bukan sahaja untuk kulit, ia juga sebenarnya adalah sangat bagus untuk rambut anda. Asam dapat membantu anda mengurangkan rambut gugur dan rosak. Caranya, urutkan kulit kepala anda dengan asam yang sudah diekstrak dan balutkan kepala anda dengan kain tuala. Selepas 15 minit, cuci rambut anda dengan syampu dan perapi rambut. Jadikannya ia sebagai rutin mandian anda untuk menguatkan lagi rambut anda.

#7. Mencegah penuaan

Dan sudah pasti, asam dapat membantu mencegah penuaan daripada terlihat dan terkesan kepada anda. Ini kerana ia mengandungi vitamin, serat, asam dan antioksidan yang sangat bagus untuk kulit terutamanya. Caranya, campurkan ekstrak asam dengan madu, adunkan dan sapukan ia pada bahagian tubuh badan yang mula menunjukkan penuaan.

Jadi, terbuktilah bahawa asam jawa sememangnya mempunyai 1001 manfaat buat kesihatan dan kecantikan individu.

Siapa yang sebaiknya tidak mengambil asam jawa?

Walaupun mereka adalah golongan yang rugi, pun begitu lebih baik ia dielakkan untuk mengelakkan sesuatu yang lebih buruk berlaku. Berikut adalah kondisi yang membuatkan anda tidak seharusnya memakan atau minuman tumbuhan ini:

Wanita hamil dan sedang menyusukan anak

Walaupun masih terdapat banyak kekeliruan mengenai kesan tumbuhan ini kepada wanita hamil dan sedang menyusukan anak, satu hal adalah pasti. Satu cawan ekstrak tamarindus indica mengandungi 3.36 mg zat besi yang merupakan 12 peratus daripada 27 mg zat besi yang diperlukan oleh wanita hamil pada setiap hari.

Seperti yang diketahui umum, zat besi adalah sangat penting untuk membantu meningkatkan isi padu darah. Akan tetapi ia juga akan menyebabkan peningkatan risiko bayi lahir kurang berat atau kelahiran bayi pramatang akibat terlebih pengambilan zat besi.

Penderita diabetes

Tumbuhan ini mampu membantu mengurangkan kadar gula dalam darah. Namun disebabkan itu, ada individu yang khuatir kebolehan ini mampu menganggu kawalan gula dalam darah sehingga ia menjadi terlalu rendah. Sebenarnya, ini adalah tidak benar sama sekali. Sebaiknya, pantau kadar gula dalam darah anda dengan lebih ketat. Selain itu, perhatikan juga kesesuaian ubat dan dos yang sering anda gunakan. Selepas itu, pastikan anda berbincang dengan doktor terlebih dahulu sebelum anda menggunakan apa-apa suplemen berkaitan dengan asam jawa.

Individu yang akan melakukan apa-apa pembedahan

Sebelum melakukan apa-apa operasi pembedahan, anda seharusnya tidak mengambil asam jawa. Ini kerana ia mampu mengganggu kawalan gula dalam darah selama dan selepas anda melakukan pembedahan tersebut. Sebaiknya, hentikan apa-apa penggunaannya sekurang-kurangnya 2 minggu sebelum anda melakukan apa-apa pembedahan.

Konklusi

Konklusinya, asam jawa adalah antara tumbuhan yang sangat bagus untuk kesihatan dan juga kecantikan tubuh badan kita. Di negara kita, ia sudah tidak lagi asing untuk dijadikan salah satu menu dalam makanan kita. Rasanya yang unik menjadikannya sebagai pelengkap sesuatu hidangan yang lain. Bukan itu sahaja, ia juga boleh dijadikan minuman penyegar dahaga yang sangat sedap.

Pun begitu, anda perlu sedikit berhati-hati ketika mengambilnya kerana ada beberapa golongan individu yang disarankan untuk tidak mengambilnya ketika berlaku sesuatu situasi seperti yang telah diperkatakan. Pihak Hello Doktor amat berharap artikel ini dapat membantu anda mengenali tumbuhan ini dan mengetahui setiap manfaat yang dibawanya sama ada untuk kesihatan atau kecantikan.

Hello Health Group
 tidak menyediakan nasihat perubatan, diagnosis, atau rawatan.

Baca juga:

Ayam Kampung, Apakah Khasiatnya?

Bawang Merah dan Manfaat Kesihatan


Wanita Kuat Dan Berdikari, 13 Tanda Yang Harus Diketahui

Wanita, selalu diberikan stigma sebagai individu yang lemah, tidak berdaya dan terlalu bergantung kepada individu bergelar lelaki. Namun benarkah stigma tersebut? Sebagai wanita, anda tidak perlu takut untuk menjadi diri anda; tonjolkan kekuatan dan keteguhan diri. Menangis bukanlah lambang kelemahan diri tetapi ia adalah satu simbol anda sedang memperkuatkan diri. Jadi bagaimana yang dikatakan seseorang wanita kuat dan berdikari?

13 ciri wanita kuat dan berdikari:

 Percaya pada diri

Ia tidak perlu diluahkan. Tetapi ia hadir dalam diri. Ia satu kepercayaan yang tidak perlu diperkatakan secara lisan. Apabila anda yakin tentang sesuatu perkara atau keputusan, itu bermakna anda mempercayai diri anda untuk memutuskan apa yang terbaik buat diri.

 Tidak putus asa

Apabila berdepan dengan situasi yang buntu atau sukar, anda tetap yakin bahawa akan ada jalan penyelesaiannya. Walaupun mungkin individu sekeliling tidak yakin dengan anda atau dengan apa yang anda putuskan, anda tetap dia berputus asa. Tiada apa yang dapat mematahkan semangat anda.

 Memimpin

Anda lebih gemar memimpin dari dipimpin. Ia bukan kerana anda memandang rendah kepada individu lain, sebaliknya ia kerana anda yakin anda berkemampuan untuk memimpin. Anda tahu apa yang anda perlu dan harus lakukan tanpa perlu mengikut telunjuk atau arahan.

 Cara sendiri

Anda mengetahui apa yang perlu anda lakukan dan bagaimana anda harus melakukannya. Anda akan merasa lebih selesa untuk menyelesaikan sesuatu mengikut keselesaan dan aturan sendiri. Ini bukan bermakna anda adalah individu yang kompleks atau berlagak, tetapi ia menunjukkan bahawa anda yakin dengan diri anda.

Model peranan

Tanpa anda sedari, anda mungkin menjadi model peranan kepada individu di sekeliling anda – anak, keluarga, rakan atau sesiapa sahaja yang mengenali diri anda. Anda mungkin merasakan diri anda adalah seorang individu biasa, malah terdapat individu lain yang lebih hebat dari anda. Tetapi jika itu hakikatnya, mengapa tidak? Tidak ada salahnya. Berbanggalah kerana anda dapat membantu seseorang secara mental dan emosi.

 Individu harapan

Sama ada ia berkaitan dengan kewangan, pekerjaan, persahabatan atau apa sahaja; individu di sekeliling anda boleh bergantung harap kepada anda dan mengetahui bahawa anda tidak akan menghampakan mereka. Anda akan cuba untuk melakukan yang terbaik kepada individu yang memerlukan bantuan dan semangat dari anda.

 Bersemangat

Untuk apa sahaja yang anda ingin, akan atau sedang lakukan, anda akan memberikan 100% tumpuan dan dedikasi. Ia satu nilai yang dapat dilihat oleh individu sekeliling anda. Anda akan cuba sedaya upaya untuk menyelesaikan sesuatu tugasan atau pekerjaan dengan sebaiknya dan anda tidak takut untuk melakukan apa sahaja untuk dapat menyelesaikannya.

 Bantuan

Menjadi kuat dan berdikari tidak bermakna anda tidak boleh mendapatkan bantuan atau pertolongan. Tetapi ia bermakna anda tahu waktu yang sesuai untuk meminta bantuan. Kuat tidak bermaksud segala bebanan harus anda pikul sendirian; sebaliknya, ia bermaksud anda tahu bila anda perlu meminta bantuan dan tidak malu untuk mendapatkan pertolongan. Seorang wanita yang kuat tidak akan menjadi kuat tanpa bantuan dan pertolongan wanita kuat yang lain.

 Menjaga diri

Anda sentiasa mendahulukan individu di sekeliling anda; keluarga, rakan dan mereka yang memerlukan anda. Namun, dalam masa yang sama, anda masih tahu untuk menjaga  serta menyayangi diri dan tidak mengabaikan penjagaan diri kerana anda menyedari jika anda tidak kuat dan tidak dapat menjaga diri anda, bagaimana anda ingin menjaga individu di sekeliling anda.

 Jujur

Anda tahu apa yang anda inginkan, anda miliki pendapat tersendiri dan anda yakin apa yang anda rasai – anda luahkannya secara jujur dan tidak takut untuk berkongsi tentangnya dengan individu di sekeliling anda.

 Sendiri

Anda mempunyai rakan dan keluarga, serta anda gemar meluangkan masa bersama mereka. Namun, dalam masa yang sama, anda tidak takut seandainya anda perlu bersendirian. Anda percaya bersendirian dapat memberikan anda ruang untuk menilai diri dan memberikan ketenangan kepada diri sendiri.

 Bermatlamat

Anda tahu apa yang anda ingin capai, anda meletakkan matlamat dan anda berusaha mencapainya. Ia tidak kira sama ada dalam tugasan kerja atau berkaitan dengan matlamat kehidupan. Anda akan berusaha untuk mencapainya.

 Menerima

Tiada individu yang sempurna dan tiada individu yang boleh lari dari tidak melakukan kesilapan. Anda boleh menerima kritikan, walaupun ada masanya kritikan yang diterima mungkin membuatkan anda merasa tidak selesa dan tidak yakin pada diri, tetapi anda cuba untuk menerimanya dari sudut yang positif dan menjadikan kritikan itu sebagai dorongan untuk menjadikan anda lebih kuat.

Anda mengetahui dan menyedari anda adalah wanita yang kuat dan mampu berdikari untuk diri anda sendiri tanpa perlu sesiapa untuk memberitahu anda tentang perkara itu. Anda kenal diri anda, anda yakin pada diri anda, dan anda tahu nilai diri anda. Itu sudah membuktikan bahawa anda adalah wanita kuat dan berdikari, berbanggalah dengan diri sendiri.

Anda mungkin berminat untuk membaca artikel berikut:

Kenapa Wujud Rasa Tidak Yakin Pada Diri?

Tip Pupuk Yakin Diri Dalam Pekerjaan

5 Tip Untuk Sentiasa Berfikiran Positif


Ini 5 Kaedah Rawatan Alternatif Bagi Gangguan Skizofrenia, Terbukti Boleh Kurangkan Simptom

Skizofrenia adalah salah satu daripada jenis gangguan mental. Ada beberapa kaedah rawatan skizofrenia yang tersedia, termasuk cara rawatan alternatif. Berikut adalah antara cara merawat skizofrenia yang terbukti keberkesanannya.

Apa itu skizofrenia?

Sebelum mengetahui berkenaan kaedah rawatan skizofrenia, adalah lebih baik kita mengingati semula apa yang dimaksudkan dengan skizofrenia.

Skizofrenia adalah satu gangguan mental yang serius
, yang mana seseorang individu itu melihat sesuatu realiti secara tidak normal.

Skizofrenia boleh melibatkan beberapa keadaan seperti halusinasi, khayalan dan fikiran yang melampau.

Adakalanya, kata -kata mereka tidak tersusun dan sukar untuk difahami.

Bukan itu sahaja,
 mereka juga boleh bertindak dengan menunjukkan kelakuan yang berbahaya kepada diri mereka sendiri dan juga orang lain.

Kaedah alternatif bagi rawatan skizofrenia

Tahukah anda, selain daripada terapi, terdapat juga beberapa kaedah alternatif lain bagi tujuan rawatan skizofrenia.

Rawatan skizofrenia ini terdiri daripada makanan dan juga beberapa aktiviti fizikal.

 Berikut adalah kaedah rawatan skizofrenia yang terbukti keberkesanannya buat masa ini.

#1. Penggunaan vitamin

Menurut kajian,
mereka yang mempunyai skizofrenia mempunyai paras asid folik atau vitamin B9 yang rendah dalam darah mereka.

Asid folik atau juga dikenali dengan nama folat sangat penting bagi tubuh badan dalam menjalankan fungsi-fungsi penting tubuh setiap hari.

Folat ini adalah sebatian yang tidak mampu dihasilkan secara semula jadi oleh tubuh badan.

 Kajian yang dijalankan pada tahun 2014 menunjukkan, penggunaan vitamin B dan jenis vitamin B yang lain (vitamin B12 dan B6) boleh mengurangkan simptom skizofrenia. Begitu juga dengan suplemen asid folik.

Selain itu, ada juga kajian yang menunjukkan keberkesanan jika mengambil vitamin C dan juga E.

Namun, lebih banyak kajian diperlukan untuk melihat keberkesanan vitamin ini dalam mengurangkan simptom skizofrenia.

#2. Omega-3 @ suplemen minyak ikan

Omega-3 juga adalah antara kaedah yang boleh digunakan bagi merawat skizofrenia.
 Omega-3 merupakan sejenis asid lemak yang sangat bermanfaat untuk fungsi otak.

Ia banyak dijumpai daripada jenis ikan berlemak seperti ikan salmon dan ikan tenggiri. Kajian menunjukkan bahawa, omega-3 bermanfaat terhadap gangguan yang berlaku pada otak.

Omega-3 boleh diambil dalam bentuk suplemen minyak ikan yang banyak dijual di pasaran.

Kajian juga ada menyatakan, mereka yang berisiko untuk mengalami skizofrenia, kurang cenderung untuk mengalaminya apabila mereka mengambil suplemen minyak ikan.

Namun, keberkesanan minyak ikan ini masih kurang jelas bagi individu yang telah pun menghidap skizofrenia.

#3. Penggunaan glisin

Glisin adalah sejenis asid amino yang membentuk protein dan boleh didapati daripada sumber makanan berprotein.

Glisin akan bekerja bersama glutamin yang berperanan meningkatkan fungsi otak.

 Glisin dilihat mampu mengurangkan simptom-simptom negatif skizofrenia seperti kemurungan.

Beberapa kajian mendapati, dos glisin yang tinggi dapat meningkatkan keberkesanan ubat antipsikotik yang digunakan untuk mengubati skizofrenia.

Namun, dalam masa yang sama, glisin juga mungkin mengurangkan keberkesanan ubat clozapine.

#4. Pengurusan diet yang tepat

Gluten adalah salah satu komponen yang terdapat dalam sesetengah jenis bijirin seperti gandum.

Kajian menunjukkan, diet tanpa gluten boleh membantu mengurangkan simptom-simptom skizofrenia.

Kajian mengenai kesan diet keto juga menjanjikan hasil yang agak memberangsangkan terhadap penghidap skizofrenia.

Namun, lebih banyak kajian diperlukan bagi mendapatkan hasil yang lebih kuat dan jelas mengenai keberkesanan diet ini.

#5. Terapi berkuda

Berkuda boleh merawat skizofrenia? Ya, terapi berkuda adalah sejenis terapi yang dibantu oleh haiwan iaitu kuda.

Terapi ini mengajar individu yang terkesan dengan gangguan mental untuk menjaga dan menunggang kuda.

Tujuannya adalah untuk menggunakan pengalaman bersama kuda bagi memperbaiki emosi dan juga kelakuan individu tersebut.

Kajian berskala kecil ada menunjukkan, terapi berkuda ini mampu mengurangkan simptom keresahan dan kemurungan.

 Namun, lebih banyak kajian perlu dilakukan untuk melihat keberkesanannya dengan lebih jelas.

Kesimpulan

Lima kaedah yang dinyatakan ini adalah cara alternatif bagi merawat skizofrenia. Kaedah-kaedah yang dinyatakan ini bukanlah satu-satunya cara yang boleh dilakukan untuk merawat skizofrenia.

 Berbincanglah dengan doktor bagi mengkaji kesesuaian melakukan kaedah-kaedah ini.

Ini termasuklah perubahan diet, pengambilan suplemen dan penglibatan dalam aktiviti fizikal seperti terapi berkuda.


Tiada Alergi Tapi Badan Rasa Gatal-gatal, Ini Mungkin Petanda Anda Terlampau Stres!

Aduh, stresnya minggu ni! Sudahlah kerja bertimbun, badan pula rasa penat sangat. Tapi, entah dari mana, badan tiba-tiba naik ruam gatal badan. Habis kulit jadi gatal!

Lepas satu masalah, masalah lain pula yang datang. Mengapalah dalam banyak-banyak masa, ruam gatal ni terjadi apabila dunia rasa tunggang-terbalik?

Haa, pernah tak anda alami keadaan seperti di atas? Tahukah anda, ruam gatal boleh terjadi ketika anda berada dalam
keadaan yang tertekan?

Ruam gatal ini selalunya akan membuatkan badan anda jadi kemerah-merahan. Tapi, bukan itu sahaja, ia juga boleh buatkan anda rasa gatal badan dan juga sakit!

Rupa-rupanya, ruam yang berlaku akibat stres bukanlah sesuatu yang luar biasa. Namun, apa sebenarnya punca utama ruam yang anda alami ini?

Jom ikuti artikel di bawah untuk kenal pasti penyebab sebenar gatal badan yang anda hadapi.

Gatal batal yang saya alami sekarang disebabkan oleh stres atau alergi?

Ruam dan gatal badan yang berlaku akibat stres selalunya
menyerupai ruam akibat gigitan serangga
.

Pada awalnya, ruam tersebut akan muncul sebagai bintat kecil kemudian jadi kemerah-merahan dan gatal badan ketika anda mula menggarunya.

Tekanan akan memberi impak yang berbeza kepada setiap orang. Sebab itulah, ada yang akan alami kulit gatal sebagai kesan sampingan stres.

Selalunya, ruam gatal hanya akan berlaku jika seseorang itu mempunyai
alahan terhadap sesetengah makanan
 ataupun bahan kimia tertentu.

Namun, kadangkala
perubahan cuaca yang ekstrem
, peluh dan stres juga boleh mencetuskan kegatalan yang datang tanpa sebarang amaran.

Keadaan ini akan jadi lebih teruk jika individu tersebut telahpun mempunyai kondisi seperti psoriasis,
ekzema
 ataupun
jerawat
.

Penyakit ini akan jadi makin teruk dan mungkin berpotensi untuk mengganggu kesihatan pesakit.

Menurut Dr. Myers daripada Cleaveland Clinic, semua orang berisiko untuk mengalami gatal kulit akibat stres. Ia boleh berlaku kepada sesiapa sahaja terutamanya wanita yang berada dalam lingkungan usia 30 hingga 50 tahun.

Ruam gatal badan mungkin akan datang dan pergi

Individu yang mengalami kondisi ini pasti pernah melalui perkara yang sama sebelum ini. Selalunya, ruam gatal badan akan datang dan pergi tanpa amaran.

Ia juga boleh berlaku secara tiba-tiba dan kemudiannya hilang selama berminggu-minggu sebelum kembali menyerang.

Ruam gatal badan boleh diubati dengan antihistamin yang boleh didapati secara
over-the-counter
 di farmasi berdekatan. Setelah makan ubat, ruam tersebut selalunya akan hilang dalam masa sehari dua.

Jika boleh, elakkan menggaru kawasan yang gatal. Aktiviti menggaru akan melepaskan sejenis bahan kimia iaitu histamin yang akan menyebabkan kegatalan.

Semakin banyak anda garu, semakin teruklah ruam anda nanti. Sama seperti
jerawat
, elakkan daripada memicitnya supaya muka anda tidak akan dipenuhi dengan jerawat nanti!

Kegatalan merupakan salah satu simptom yang boleh mengganggu kehidupan seharian sesiapa sahaja.

Walaupun ruam gatal bukanlah satu perkara kecemasan, jangan tangguh untuk berjumpa dengan doktor jika anda alami kegatalan dalam satu jangka masa yang panjang.

Lebih-lebih lagi jika anda alami simptom lain seperti demam, ataupun bengkak pada kawasan bibir atau mulut. Dua simptom ini merupakan tanda
reaksi alergi yang serius
 dan perlu dirawat dengan segera.

Apa yang boleh dilakukan untuk kurangkan ruam gatal?

Mereka yang alami ruam gatal akibat stres mungkin sukar menghalang kondisi ini daripada berlaku. Bukan mudah untuk kekal ‘relaks’ dan ‘bertenang’ untuk elakkan badan anda daripada gatal-gatal.

Namun, ada beberapa langkah yang boleh dilakukan untuk mengurangkan stres dalam kehidupan seharian anda.

Salah satunya adalah dengan mengamalkan pemakanan yang sihat.

Elakkan minum minuman beralkohol atau mengambil
terlalu banyak kafein
. Diet yang sihat dan seimbang boleh membantu anda untuk melawan stres dengan berkesan.

Selain itu,
berhenti merokok
 dan tinggalkan produk nikotin.

Mereka yang menggunakan nikotin mungkin mengamalkannya sebagai satu langkah untuk kurangkan stres. Namun, nikotin sebenarnya akan buatkan anda jadi bertambah stres!

Hidup ini dipenuhi dengan pelbagai bentuk tekanan. Tidak kiralah sama ada ia berasal daripada tempat kerja ataupun keluarga, pasti ada cara yang boleh dilakukan untuk mengurangkan stres yang dialami.

Antaranya adalah dengan meminta pertolongan orang lain jika perlu.

Selain itu, elakkan daripada melakukan semua perkara sekali gus. Setelah penat bekerja, jangan lupa untuk beri diri anda masa untuk berehat bagi elakkan
burn-ou
t.

Jika ruam gatal yang anda alami semakin melarat, anda mungkin perlu berjumpa dengan doktor secepat mungkin. Anda juga boleh simpan ubat antihistamin sebagai bekalan untuk digunakan jika anda sedang tertekan.

Kesimpulan

Ruam gatal badan yang berlaku akibat stres merupakan sesuatu yang lazim bagi sesetengah individu.

Namun, bagi mereka yang sering diserang rasa gatal, anda mungkin perlu lakukan sesuatu untuk elakkan kegatalan tersebut daripada terus mengganggu kehidupan anda.

Selalunya, ruam gatal akan hilang dalam masa 24 jam. Namun, ruam baru boleh muncul jika anda masih lagi berada di dalam keadaan tertekan.

Jika anda merawat kegatalan anda dengan ubat di farmasi namun tidak dapat melihat sebarang pengurangan, pastikan anda berjumpa doktor dalam masa terdekat.

Mungkin punca sebenar kegatalan tersebut tidak ada kaitan dengan stres yang anda alami sekarang dan berasal daripada sesuatu yang lebih serius serta perlukan perhatian daripada doktor.


Nutrisi yang Sangat Diperlukan Oleh Remaja

Proses akil baligh akan membawa perubahan yang besar terhadap fizikal dan mental seorang remaja. Disebabkan itu, sangat penting bagi seorang remaja untuk mempunyai diet yang seimbang dan sihat.

Ketika anak remaja anda sudah mencecah usia di mana mereka bebas memilih makanan mereka sendiri, pastikan mereka tahu nutrisi yang diperlukan dalam diet mereka untuk mencapai pertumbuhan tubuh badan yang sihat.

Fokus terhadap nutrisi yang paling utama

Sebenarnya, keperluan nutrien adalah sama sahaja bagi setiap lingkungan umur. Namun begitu, terdapat nutrien yang sangat penting untuk golongan remaja termasuklah:

Zat besi

Zat besi adalah komponen yang tiada gantinya untuk perkembangan dan fungsi tubuh badan manusia kerana ia membantu dalam pembentukan sel darah merah dan molekul protein (hemoglobin). Zat besi juga memainkan peranan penting dalam proses pengaliran oksigen daripada paru-paru ke seluruh bahagian tubuh badan selain membantu proses metabolisma protein. Kesemuanya adalah sangat penting bagi memastikan setiap organ dan tisu otot dalam tubuh badan berfungsi dengan baik.

Zat besi kebanyakannya ditemui di dalam daging merah, ikan, sayur-sayuran hijau, kacang soya, gandum dan buah-buahan kering. Bagi memastikan penyerapan zat besi yang lebih baik, ambil ekstra vitamin C dan elakkan pengambilan kalsium semasa makan makanan yang kaya dengan zat besi.

Remaja perempuan dan remaja ‘vegetarian’ lebih berisiko mempunyai kurang zat besi dalam badan.  Ini kerana mereka akan kehilangan zat besi yang mengalir keluar melalui darah semasa sedang datang bulan. Selain itu, zat besi yang terdapat pada makanan yang ditanam (‘non haem iron’) adalah sukar untuk diserap berbeza dengan zat besi yang terdapat pada produk daging (‘haem iron’).

Kekurangan zat besi akan menjejaskan fizikal dan mental remaja. Pakar menyarankan remaja untuk memasukkan makanan yang tinggi kandungan zat besi dalam diet mereka selain mengambil suplemen tambahan. Amaun pengambilan zat besi yang disarankan adalah 11.3 mg untuk remaja lelaki manajaka 14.3 mg untuk remaja perempuan. Ini disebabkan oleh remaja perempuan perlu menggantikan zat besi yang mereka hilang ketika sedang datang bulan.

Kalsium

Kalsium memainkan peranan yang sangat penting untuk pertumbuhan tulang dan gigi. Disebabkan itu, ia dikategorikan sebagai antara nutrisi yang terpenting untuk pertumbuhan tubuh badan remaja yang sihat. Bukan sahaja untuk pertumbuhantulang dan gigi yang sihat, kalsium juga berperanan dalam membantu fungsi tubuh badan yang asas seperti pergerakan darah, kontraksi otot serta penghantaran isyarat sel. Individu yang mempunyai kalsium tinggi dalam badan juga akan mempunyai kadar degupan jantung dan fungsi sistem saraf yang normal.

Kekurangan kalsium dalam badan individu akan meningkatkan risiko osteoporosis dan obesiti. Jika seorang remaha tidak menerima amaun kalsium yang diperlukan dalam diet seharian mereka, ia akan menjejaskan kesihatan tulang dan gigi serta ketinggian mereka.

Produk tenusu seperti susu, yogurt dan keju adalah sumber utama kalsium. Walau bagaimanapun, jika anak remaja anda seorang ‘vegetarian’ atau mempunyai alahan terhadap susu lembu, gunakan alternatif lain seperti kekacang (almond, hazel) dan susu soya penuh. Tulang ikan juga mempunyai kandungan kalsium yang tinggi. Oleh itu, ikan di dalam tin juga adalah makanan yang disarankan untuk mereka yang sangat memerlukan elemen ini.

Menurut pakar, remaja yang berumur 11 hingga 18 tahun perlu mengambil sekurang-kurangnya 800 hingga 1,000 mg kalsium setiap hari bergantung kepada jantina mereka.

Hello Health Group
 tidak menyediakan nasihat perubatan, diagnosis, atau rawatan.